SUBSIDI BERSASAR: ANWAR BERI JAMINAN KEPENTINGAN PIHAK INDUSTRI TURUT DIBERI PERHATIAN

KUALA LUMPUR: Perdana Menteri Datuk Seri Anwar Ibrahim hari ini memberi jaminan kepentingan pihak industri akan tetap diberi perhatian walaupun kerajaan akan mencerakin dan menelusuri semula kaedah pengagihan subsidi kepada subsidi bersasar.

Beliau berkata ini bagi memastikan subsidi yang memberi implikasi kewangan yang besar kepada kerajaan pada masa ini, hanya dinikmati oleh pihak yang benar-benar layak.

Bagaimanapun, Anwar berkata kerajaan akan menyediakan kemudahan lain dan insentif yang akan diperbaiki untuk syarikat-syarikat agar ia tidak menjadi bebanan kerana mereka biasa dengan subsidi ini.

“Subsidi ini harus bersasar, targeted (disasarkan) seperti harga minyak, ia turut dinikmati golongan kaya, saya beri (tempoh) dua minggu untuk (pihak majlis tindakan) cerakin dan menelusuri implikasi dan berbincang dengan sektor swasta, pelabur yang berminat supaya mereka faham subsidi itu tujuannya meringankan beban rakyat miskin.

“Tentunya golongan kaya atau industri tidak harus ambil manfaat tetapi ada kepentingan lain yang kita akan sediakan, umpamanya kemudahan lain, insentif untuk syarikat akan diperbaiki supaya ia tidak jadi satu beban kepada mereka kerana mereka biasa dengan subsidi ini,” kata Perdana Menteri kepada pemberita selepas mempengerusikan Mesyuarat Khas Majlis Tindakan Sara Hidup Negara Tahun 2022.

Mesyuarat bersama jabatan dan agensi kerajaan itu diadakan bagi membincangkan isu kos sara hidup yang menekan rakyat.

Antara pegawai tinggi kerajaan yang hadir pada mesyuarat bermula 11 pagi tadi ialah Ketua Setiausaha Negara Tan Sri Mohd Zuki Ali, Gabenor Bank Negara Malaysia Tan Sri Nor Shamsiah Mohd Yunus, pegawai-pegawai daripada Jabatan Perangkaan, Kementerian Perdagangan Dalam Negeri dan Hal Ehwal Pengguna, Kementerian Kewangan, Kementerian Pertanian dan Industri Makanan serta Kementerian Tenaga dan Sumber Asli.

Selain itu, beliau mahu pemberian subsidi elektrik diteliti semula memandangkan pada masa ini manfaat yang diterima golongan miskin dan kaya adalah hampir sama.

“Bagi saya ia tidak munasabah, namanya subsidi tetapi mendapat manfaat kepada yang lain,” katanya sambil memberi jaminan subsidi elektrik akan diteruskan bagi mengelakkan ia menimbulkan kebimbangan dalam kalangan rakyat yang layak menerimanya.

Namun, katanya bagi golongan terkaya dan industri besar tidak harus menerimanya kerana ia menjadi beban kewangan yang besar kepada kerajaan.–AlHijrah Online


BANJIR DI PAKISTAN: 57 MAUT, 7,683 CEDERA DALAM TEMPOH 24 JAM

ISLAMABAD: Sekurang-kurangnya 57 orang maut, manakala 7,683 lagi cedera akibat banjir kilat di Pakistan yang dicetuskan hujan monsun dalam tempoh 24 jam lepas, menurut laporan Pihak Berkuasa Pengurusan Bencana Negara (NDMA) pada Jumaat.

Sekurang-kurangnya 17 kanak-kanak dan 18 wanita antara yang terkorban dalam insiden banjir di seluruh negara, lapor Xinhua.

Wilayah Sindh ialah kawasan paling teruk terjejas dengan angka kematian mencecah 38 manakala 7,204 lagi cedera, diikuti wilayah Khyber Pakhtunkhwa (17 kematian), dan di wilayah Punjab (471 orang cedera).

Jumlah kematian di Pakistan telah meningkat kepada 1,265 manakala 12,577 yang lain cedera sejak pertengahan Jun, menurut statistik terkini NDMA.

NDMA memaklumkan sekitar 169,676 orang diselamatkan, dan 627,793 lagi ditempatkan di pusat pemindahan sementara.

Selain itu, dianggarkan sebanyak 1,427,039 kediaman musnah, manakala 735,584 ternakan mati akibat banjir di seluruh negara.

NDMA, pertubuhan kerajaan, sukarelawan serta pertubuhan bukan kerajaan sedang giat menjalankan misi bantuan dan menyelamat di kawasan terjejas. –AlHijrah Online


BEREBUT KEKASIH PUNCA DUA PELAJAR BERTUMBUK DI KOTA BHARU

KOTA BHARU: Polis percaya kejadian dua remaja bertumbuk di Kampung Bukit Kecik, Melor, di sini pada 7 Sept lalu, berpunca akibat berebut kekasih.

Ketua Polis Kelantan Datuk Muhamad Zaki Harun berkata, setakat ini polis telah memanggil lima pelajar berusia antara 14 hingga 15 tahun yang juga saksi kejadian untuk memberi kenyataan.

“Kita percaya ia disebabkan cinta dalam kalangan pelajar yang menyebabkan cemburu.

“Hasil laporan polis dan tular video kejadian, polis membuat siasatan termasuk mengambil keterangan lima saksi dan berjaya mengenal pasti dua remaja dalam kes itu yang berusia 14 tahun dan 15 tahun,” katanya dalam sidang media di Ibu Pejabat Polis Kontinjen (IPK) Kelantan di sini, hari ini.

Muhammad Zaki berkata, sebelum kejadian suspek telah berjanji hendak berjumpa di suatu tempat untuk beradu kekuatan dan rakan-rakan yang tahu turut hadir menjadi penonton.

Sebelum ini tular video di media sosial memaparkan dua remaja bergaduh yang disaksikan beberapa remaja yang lain.—AlHijrah Online


RUMAH TERBUKA MALAYSIA MADANI DI ENAM BUAH NEGERI BERMULA DI KEDAH, 29 APRIL

KUALA LUMPUR: Rumah Terbuka Malaysia MADANI Bersama Perdana Menteri sempena sambutan Aidilfitri 2023 akan dimulakan di Kedah pada 29 April ini sebelum ke lima negeri lagi.

Menteri Komunikasi dan Digital Fahmi Fadzil berkata rumah terbuka di Kedah akan diadakan di Hotel Raia di Alor Setar dari 10 pagi hingga 2 petang.

Kemudian ia akan diteruskan di Universiti Teknologi MARA (UiTM) Permatang Pauh di Bukit Mertajam, Pulau Pinang pada 6 Mei dan Dewan Majlis Bandaraya Seremban di Negeri Sembilan, esoknya.

“Penganjuran rumah terbuka di kedua-dua negeri akan berlangsung dari 11 pagi hingga 2 petang,” menurut Fahmi dalam kenyataan hari ini.

Beliau berkata bagi penganjuran di Kelantan, ia akan diadakan di Pekarangan Stadium Sultan Muhammad Ke-IV, Kota Bharu pada 12 Mei manakala acara di Terengganu berlangsung di Dewan Al-Muktafi Billah Shah, Universiti Sultan Zainal Abidin (Unisza), Kuala Terengganu pada 13 Mei.

Katanya rumah terbuka di kedua-dua negeri akan diadakan dari 7 malam hingga 10.30 malam.

Fahmi berkata kemuncak sambutan rumah terbuka itu akan berlangsung di Kawasan Komersial Fasa 3, Taman Sri Gombak di Batu Caves, Selangor pada 14 Mei dari 8 malam hingga 11 malam.

“Semua dijemput hadir memeriahkan Rumah Terbuka Aidilfitri Malaysia MADANI.

“Semoga Syawal ini memberi peluang untuk kita saling bermaafan di samping mengeratkan lagi silaturahim sesama kita,” kata beliau.–AlHijrah Online


PEGAWAI MASJID DAN GURU TAKMIR SELURUH NEGARA KINI DILINDUNGI PERKESO

KUALA LUMPUR: Sejumlah 25,634 orang terdiri daripada imam, bilal, siak, dan guru takmir di seluruh negara kini dilindungi Pertubuhan Keselamatan Sosial (PERKESO) di bawah Skim Keselamatan Sosial Pekerjaan Sendiri.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, inisiatif prihatin itu diperkenal atas prinsip prihatin kerajaan terhadap kebajikan, perlindungan dan keselamatan ke atas golongan ini ketika menjalankan tugas terutamanya dalam situasi Pandemik COVID-19.

“Ini amat bertepatan dengan prinsip Maqasid Syariah dalam usaha memelihara nyawa daripada sebarang kemudaratan.

“Inisiatif Prihatin Rakyat ini melibatkan penerima seramai 25,634 orang yang terdiri daripada 22,504 orang imam, bilal dan siak/ noja/ marbut dan 3,130 orang guru takmir,” katanya pada majlis pelancaran skim tersebut pagi tadi.

Menurut beliau kerajaan memperuntukkan RM5,967,595.20 kepada PERKESO untuk skim caruman tersebut.

Skim itu antaranya merangkumi faedah perubatan, hilang upaya sementara dan kekal, faedah orang tanggungan serta elaun layanan sentiasa.

“Jabatan dan Majlis Agama Islam Negeri (JAIN atau MAIN) dan PERKESO telah mengumpul dan mendaftarkan para imam, bilal, siak /noja/marbut dan guru takmir seramai 25,634 bermula 18 Mac 2021.

“Oleh itu saya mohon JAIN atau MAIN memberi kerjasama untuk memaklumkan perkara ini kepada pihak-pihak yang terlibat dengan skim ini, dan sekiranya terdapat kes yang melibatkan penerima faedah seperti berlaku kemalangan atau kematian supaya segera memaklumkan kepada mana-mana pejabat PERKESO dan JAKIM untuk diambil tindakan yang sewajarnya,” kata Zulkifli.

Ujar beliau pada 11 Mei 2021, seorang imam telah meninggal dunia akibat kemalangan jalan raya di Jengka 25, Jengka, Pahang dan keluarga imam tersebut telah menerima manfaat daripada skim yang telah disediakan oleh pihak PERKESO.

Allahyarham Abdul Hamid Dak yang merupakan imam Masjid Al-Rahmah di Jengka maut dalam kemalangan jalan raya ketika dalam perjalanan pulang ke rumah selepas mengimamkan solat zohor bersama jemaah Jengka, Pahang pada 11 Mei 2021. — AlHijrah Online


PELAJAR UTM PASRAH NASIB KELUARGA DI GAZA SELEPAS TERPUTUS HUBUNGAN

JOHOR BAHRU: Seorang pelajar Palestin di Universiti Teknologi Malaysia (UTM) di sini pasrah dengan nasib saudara-maranya yang berada di Gaza sama ada masih lagi hidup ataupun syahid.

Mohammed Z. M. Qaddoura, 33, pelajar Ijazah Doktor Falsafah (PhD) Teknologi Pendidikan berkata kali terakhir dia dapat menghubungi ahli keluarganya di sana adalah pada Isnin lepas.

“Seramai 53 ahli keluarga saya masih berada di Gaza termasuk bapa dan saudara mara. Kini saya hanya mampu menunggu sekiranya ada mesej memaklumkan mereka telah syahid. Kami (rakyat Palestin) di sini sedang mempersiapkan diri dengan kemungkinan itu.

Serangan rejim Israel tidak lagi memberikan amaran dan mereka terus menyerang serta mengebom dengan menyasarkan kawasan kediaman yang menempatkan sehingga 20 unit rumah. Mereka nampaknya memang mahu menghapuskan seramai mungkin rakyat Palestin di Gaza,” katanya.

Mohammed yang telah tinggal di Malaysia sejak empat tahun lepas dan boleh bertutur dalam Bahasa Melayu itu berkata demikian kepada pemberita selepas Perhimpunan Solidariti UTM Bersama Palestin di universiti awam itu di sini hari ini.

Bapa seorang anak lelaki berusia lima tahun itu berkata walaupun dia berada dalam keadaan selamat di sini namun fikiran dan emosinya tidak tenang kerana tidak berdaya membuat apa-apa bagi membantu meringankan penderitaan yang dialami penduduk Gaza.

Sementara itu, Yang Dipertua Majlis Perwakilan Pelajar (MPP) UTM Nadratul Huda Ahmad berkata perhimpunan itu dihadiri lebih 1,000 peserta terdiri daripada pelajar dan kakitangan UTM, selain masyarakat setempat.

Beliau berkata perhimpunan aman anjuran MPP UTM itu merupakan pengisian hari kedua bagi pelaksanaan Program UTM Bersama Palestin yang telah dimulakan sejak semalam.

“Selain menunjukkan solidariti kepada rakyat Palestin di Gaza, program ini bertujuan membangunkan mahasiswa yang holistik dan bukan sekadar cemerlang dalam aspek akademik tetapi juga cakna isu sejagat,” katanya.

Untuk rekod, setakat ini UTM mempunyai seramai 31 pelajar Palestin terdiri daripada 13 orang di peringkat PhD, Sarjana (dua) dan Sarjana Muda (16).

Dalam pada itu, Ketua Pegawai Eksekutif Kelab Bolasepak Johor Darul Ta’zim (JDT) Alistair Edwards berkata Tunku Mahkota Johor Tunku Ismail Sultan Ibrahim telah menitahkan agar kesemua kutipan tiket perlawanan Kelab Bolasepak JDT di laman sendiri sehingga penghujung musim disalurkan ke tabung kemanusiaan Palestin.

“Kelab ini amat berdukacita dengan kehilangan nyawa mereka yang tidak berdosa dalam peperangan yang sedang berlaku di Timur Tengah,” katanya menerusi hantaran di laman Facebook Tunku Mahkota Johor hari ini.–AlHijrah Online


TROLL MEDIA SOSIAL PUNCA RAMAI TIDAK AMBIL DOS PENGGALAK

MANJUNG: Tindakan membuat troll atau menyindir serta mempersenda pengambilan vaksinasi dos penggalak COVID-19 dipercayai menjadi punca ramai yang tidak mahu mengambil suntikan tersebut termasuk di Perak.

Exco Kesihatan, Sains, Alam Sekitar dan Teknologi Hijau Perak, Mohd Akmal Kamarudin berkata, akibat perbuatan tidak bertanggungjawab dalam media sosial itu, pengambilan suntikan dos penggalak vaksin COVID-19 di negeri itu masih rendah.

“Ramai yang terlibat dalam troll dengan mendakwa dos penggalak ini merosakkan kesihatan. Mereka buat main-main sedangkan dos itu diberikan berdasarkan kajian demi kajian oleh Kementerian Kesihatan (KKM) bagi memutuskan rantaian COVID-19. Tetapi, ada satu pihak lagi troll pula usaha kerajaan ini (dengan niat) supaya seramai mungkin tidak ambil dos penggalak.

“Jadi, kita harap pihak terlibat menghentikan tindakan mereka ini supaya usaha kerajaan menghentikan jangkitan Covid-19 dapat dilakukan sebaik mungkin,” katanya.

Beliau berkata demikian kepada media selepas majlis pelancaran Operasi Tahun Baharu Cina 2022 (Op Hu – Harimau) Jabatan Kesihatan Perak di Pasaraya TF di Manjung, hari ini.

Menurut Mohd Akmal, sehingga 26 Januari, hanya 42 peratus atau kira-kira 711,000 individu dewasa di Perak yang telah mengambil dos penggalak.

Katanya, tindakan segelintir individu yang menyampaikan maklumat tidak tepat mengenai dos penggalak antara faktor masyarakat menjadi takut mendapatkan dos itu.

Sementara itu, ujar Mohd Akmal, sebanyak 197 kes positif covid-19 dicatatkan daripada kluster pendidikan di Perak. Katanya, empat sekolah berasrama di Ipoh dan Taiping serta dua institusi bukan di bawah Jabatan Pendidikan Negeri di Perak Tengah dan Bagan Datuk direkodkan mempunyai kes covid-19. – AlHijrah Online / Hamimah Hamid


PM ANWAR UCAP TAHNIAH KEMENANGAN SUHAIZAN, NAZRI

PUTRAJAYA: Perdana Menteri, Datuk Seri Anwar Ibrahim mengucapkan tahniah di atas kemenangan dua calon Pakatan Harapan (PH) pada Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram.

Menerusi catatan di Facebook, Anwar yang juga Pengerusi PH berkata, beliau amat menghargai keyakinan pengundi pada PRK tersebut terhadap Kerajaan Perpaduan.

“Penghargaan saya buat semua pengundi yang yakin terhadap usaha Kerajaan Perpaduan dalam membangun negara,” katanya.

Perdana Menteri turut menyifatkan kemenangan dua calon PH itu sebagai perkembangan positif bagi Kerajaan Perpaduan dalam memastikan agenda pembangunan dan ekonomi rakyat dapat terus dijayakan.

Terdahulu, calon PH bagi Parlimen Pulai, Suhaizan Kaiat yang juga Naib Pengerusi Amanah Johor menang dengan majoriti 18,641 undi menewaskan calon Perikatan Nasional (PN) Zulkifli Jaafar dan calon Bebas Samsudin Mohamad Fauzi.

Manakala bagi DUN Simpang Jeram, calon PH, Nazri Abdul Rahman menang dengan majoriti 3,514 undi.

Nazri yang juga Timbalan Ketua Amanah Bakri memperoleh 13,844 undi menewaskan Dr Mohd Mazri Yahya daripada Perikatan Nasional (PN) yang mendapat 10,330 undi manakala calon Bebas S.Jeganathan, yang juga ahli perniagaan, hanya meraih 311 undi sekali gus hilang wang deposit. -Alhijrah Online


KERACUNAN MAKANAN: SAMPEL PUDING BUIH DIHANTAR KE MAKMAL UNTUK SIASATAN

KUALA TERENGGANU: Jabatan Kesihatan Negeri Terengganu akan menjalankan ujian makmal terhadap sampel puding buih yang dimakan oleh dua kanak-kanak (lelaki dan perempuan) sehingga menyebabkan mereka mengalami keracunan makanan Rabu lepas.

Pengarah Kesihatan Negeri Datuk Dr Kasemani Embong berkata sampel tersebut akan dihantar ke Makmal Keselamatan dan Kualiti Makanan Bukit Tunggal dan keputusannya akan diperoleh dalam tempoh tujuh hari.

“Sekiranya terbukti puding buih penyebab keracunan makanan itu, peniaga boleh diambil tindakan mengikut peraturan 39 di bawah Peraturan-Peraturan Makanan 1985,” katanya ketika dihubungi Bernama hari ini

Semalam, media melaporkan dua beradik dari Kampung Seberang Tuan Chik di sini, telah mengalami cirit-birit dan muntah pada 4 pagi dipercayai selepas memakan puding buih yang dibeli oleh ibu mereka di sebuah gerai di Bukit Tumbuh pada 6 petang, Rabu lepas.

Kanak-kanak berusia sembilan dan tujuh tahun itu dimasukkan ke Hospital Sultanah Nur Zahirah (HSNZ) pada Khamis dan masih menerima rawatan sehingga kini, namun kedua-duanya berada dalam keadaan stabil dan seorang daripada mereka akan dibenarkan pulang hari ini.

Dalam pada itu Dr Kasemani menasihatkan orang ramai agar lebih berhati-hati semasa membeli juadah sepanjang Ramadan bagi mengelak perkara seumpama itu berulang.

“Amalkan kaedah lihat, hidu dan rasa pada makanan sebelum ia dimakan terutama juadah yang menggunakan telur kerana telur yang tidak dimasak sempurna mempunyai risiko menyebabkan keracunan makanan kerana boleh mengandungi bakteria salmonella,” katanya. –AlHijrah Online


POLIS BERJAYA KESAN INDIVIDU DALAM VIDEO TULAR KELUARKAN KEPALA MELALUI ‘SUNROOF’ MPV

IPOH: Polis berjaya mengesan pemandu dan penumpang berhubung video tular dua kanak-kanak mengeluarkan kepalanya melalui bumbung matahari (sunroof) dalam media sosial, baru-baru ini.

Ketua Polis Daerah Ipoh ACP Yahaya Hassan berkata pihaknya mengesan dua rakaman video berdurasi 29 saat dan 9 saat berkenaan, yang dimuat naik di laman Facebook Malaysia Automotive Shiftposting semalam.

Beliau berkata rakaman video itu, memaparkan pemandu MPV bersikap cuai terhadap keselamatan kanak-kanak, dengan membenarkan mereka mengeluarkan kepala melalui bumbung matahari kenderaan berkenaan, dalam kejadian yang berlaku di Jalan Sultan Idris Shah itu.

“Hasil siasatan awal juga mendapati, kejadian berlaku pada 1 Mac lalu sekitar jam 10.40 malam dan kes disiasat mengikut Seksyen 336, iaitu atas perbuatan cuai sehingga membahayakan nyawa atau keselamatan orang lain termasuk Seksyen 31 (1) (A) Akta Kanak-kanak 2001, kerana mendedahkan kanak-kanak dengan dengan cara yang mungkin akan menyebabkannya mengalami kecederaan fizikal,” katanya dalam kenyataan hari ini.

Yahaya berkata ketika kejadian, ibu kepada kanak-kanak berusia 16 dan 13 tahun berada dalam kenderaan, yang dipandu saudara mereka.

Beliau juga meminta pihak yang melakukan rakaman video itu, tampil ke hadapan membuat laporan polis untuk siasatan lanjut.

“Saya juga menasihatkan pengguna jalan raya supaya tidak melakukan tindakan membahayakan nyawa atau keselamatan orang lain,” katanya.–AlHijrah Online


KES BASIKAL LAJAK: WANITA KEKAL BEBAS TUDUHAN MEMANDU SECARA MELULU

JOHOR BAHRU: Mahkamah Majistret Johor Bahru hari ini memutuskan untuk membebas serta melepaskan jurujual wanita daripada pertuduhan memandu secara melulu sehingga menyebabkan kematian lapan remaja berbasikal lajak, empat tahun lepas.

Majistret Siti Hajar Ali membuat keputusan tersebut selepas mendapati pendakwaan terhadap Sam Ke Ting, 26 tahun gagal membuktikan kes melampaui keraguan yang munasabah.

“Selepas meneliti segala keterangan yang dikemukakan dan menimbang semua hujahan Timbalan Pendakwa Raya dan peguam bela tertuduh di akhir kes pembelaan, timbul keraguan munasabah dalam minda saya.

“Maka diputuskan bahawa pihak pendakwaan telah gagal membuktikan kes ini melampaui keraguan munasabah. Oleh itu, tertuduh dibebas dan dilepaskan daripada pertuduhan di akhir kes pembelaan,” katanya seperti dilapor BERNAMA.

Siti Hajar dalam penghakimannya berkata, mahkamah berpendapat keterangan tertuduh tidak mengetahui terdapat aktiviti basikal lajak di kawasan itu adalah munasabah.

Tambahnya, keterangan Sam bahawa dia berada di lorong paling kiri lokasi kejadian di Jalan Lingkaran Dalam juga bertepatan dengan hasil kajian Institut Penyelidikan Keselamatan Jalan Raya Malaysia (MIROS).

Mahkamah turut mengarahkan lesen memandu Sam yang sebelum ini digantung, dikembalikan kepadanya dengan serta-merta.

Tertuduh sebelum ini diarahkan membela diri oleh Mahkamah Tinggi selepas pendakwaan berjaya membuktikan kes prima facie terhadapnya serta mengetepikan perintah Mahkamah Majistret pada 28 Okt 2019 yang membebas dan melepaskannya daripada pertuduhan itu.

Sam sebelum ini didakwa memandu kereta secara melulu atau berbahaya di Jalan Lingkaran Dalam di sini, sehingga menyebabkan kematian lapan penunggang basikal lajak pada 3.20 pagi 18 Februari 2017.

Mangsa yang terlibat merupakan Mohamad Azrie Danish Zulkefli, 14, Muhamad Shahrul Izzwan Azzuraimie, 14, Muhammad Firdauz Danish Mohd Azhar, 16, Fauzan Halmijan, 13, Mohamad Azhar Amir, 16, Muhammad Harith Iskandar Abdullah, 14, Muhammad Shahrul Nizam Marudin, 14, dan Haizad Kasrin, 16.—AlHijrah Online


RAJA PERLIS TUNAI SOLAT SUNAT AIDILADHA DI KAWASAN TERBUKA

ARAU: Raja Perlis, Tuanku Syed Sirajuddin Jamalullail dan Raja Muda Perlis Tuanku Syed Faizuddin Putra Jamalullail berkenan menunaikan solat sunat Aidiladha bersama kira-kira 300 jemaah di Dataran Istiadat, Istana Arau pagi tadi.

Solat sunat di kawasan terbuka itu bermula pada jam 8 pagi dan berakhir sekitar 8.30 pagi dengan jemaah mematuhi prosedur operasi standard (SOP) seperti penjarakan fizikal dan pemakaian pelitup muka sebelum terus bersurai selepas solat berkenaan.

Solat tersebut dipimpin Imam Besar Negeri, Ahmad Sirajuddin Abdul Satar manakala khutbah disampaikan Mufti negeri, Datuk Dr. Mohd. Asri Zainul Abidin.

Ahmad Sirajuddin memaklumkan, keputusan membenarkan solat sunat di kawasan terbuka memberi peluang kepada lebih ramai jemaah untuk hadir.

“Melalui keputusan itu ia memberi peluang lebih ramai jemaah hadir.

“Kita buka ruang untuk semua yang berumur 12 hingga 59 tahun hadir manakala untuk 60 tahun dan ke atas perlu lengkap dua dos vaksin.” katanya.

Sambutan Aidiladha di Perlis diraikan dalam suasana penuh keceriaan meskipun dalam tempoh pelaksanaan Perintah Kawalan Pergerakan (SOP).

Ibadah korban dilaksanakan secara sederhana di masjid-masjid dengan pematuhan SOP yang ditetapkan. — AlHijrah Online


TUN M DEDIKASI PUISI KHAS BUAT MALAYSIA

KUALA LUMPUR: Robohkan tembok pemisah dan semarakkan perpaduan di antara rakyat berbilang agama dan kaum.

Itu mesej utama disampaikan Perdana Menteri, Tun Dr Mahathir Mohamad menerusi klip video lagu “Anak Bangsa Malaysia” yang dinyanyikan Hazama.

Mesej Perdana Menteri itu disampaikan melalui sajak yang beliau bacakan di akhir klip video itu yang disiarkan sempena “Hari Malaysia” hari ini.

Bait puisi yang dibacakan Tun Mahathir, “Anak Bangsa Malaysia, bangsa kita bangsa merdeka, gagah dan kuat kerana kepelbagaian, dari yang banyak menjadi satu, membawa negara ke persada dunia.

“Walaupun terdapat perbezaan, temboh pemisah kita robohkan, bersatu padu tanpa kira warna kulit, kerana kita adalah anak Bangsa Malaysia”.

Klip video itu turut menampilkan Hazama dan dua chef berlainan kaum yang bersama-sama menyediakan makanan untuk tetamu mereka.

Secara simboliknya, klip video itu menampilkan perpaduan rakyat Malaysia melalui perkongsian adat dan budaya, termasuk makanan.

Klip video dimuatnaik di laman Facebook rasmi Tun Mahathir jam 7.30 petang semalam, setakat ini menerima lebih 134,000 tontonan dan dikongsi 659 kali. — AlHijrah Online


EMPAT SEKELUARGA CEDERA ALAT MEMASAK STIMBOT MELETUP

KOTA KINABALU: Empat sekeluarga termasuk dua kanak-kanak cedera apabila alat memasak stimbot di sebuah restoran meletup dalam kejadian di Alam Mesra di sini, malam tadi.

Penolong Pengarah Bahagian Operasi Jabatan Bomba dan Penyelamat Malaysia (JBPM) Sabah Misran Bisara berkata pihaknya menerima panggilan mengenai kejadian pada pukul 9.06 malam dan 16 anggota bomba dari Balai Bomba dan Penyelamat Lintas dikejarkan ke lokasi kejadian.

“Mangsa mengalami kecederaan ringan pada kulit akibat letupan dari dapur alat memasak stimbot ketika mula dihidupkan,” katanya ketika dihubungi Bernama hari ini.

Beliau berkata mangsa kanak-kanak yang cedera itu dihantar orang awam ke hospital sebelum pasukan bomba tiba di lokasi.

“Mangsa dewasa diberi rawatan awal pihak Kementerian Kesihatan di lokasi sebelum dibawa ke hospital menggunakan ambulans,” katanya menambah pihak bomba melakukan pemeriksaan menyeluruh di restoran berkenaan bagi memastikan tiada unsur bahaya dan operasi ditamatkan pada pukul 9.41 malam.-AlHijrah Online


PALESTIN GESA BANTUAN ANTARABANGSA HENTIKAN PELUASAN PENEMPATAN ISRAEL, LINDUNGI PENYELESAIAN DUA NEGARA

RAMALLAH: Palestin pada Khamis menggesa campur tangan antarabangsa untuk menghentikan peluasan penempatan haram Israel di Tebing Barat dan melindungi penyelesaian dua negara bagi konflik Israel-Palestin, lapor Xinhua.

Masyarakat antarabangsa perlu campur tangan untuk menghalang Israel daripada merampas tanah, merobohkan rumah, membakar pokok, dan memusnahkan infrastruktur di wilayah Palestin, menurut Kementerian Luar Palestin dalam satu kenyataan.

“Tindakan Israel telah mengubah perbincangan, kedudukan, atau visi yang berkaitan dengan keamanan berdasarkan penyelesaian dua negara kepada satu khayalan dan impian tidak realistik, yang sukar dicapai,” menurut kenyataan itu.

Israel telah melanggar undang-undang antarabangsa dengan membina berpuluh-puluh penempatan di wilayah Palestin yang diduduki. —AlHijrah Online


‘MYSJ TRACE’ CIRI BAHARU KESAN KONTAK RAPAT

KUALA LUMPUR: Ciri baharu ‘MySJ Trace’ kini terdapat di aplikasi MySejahtera bagi memudahkan pengesanan kontak rapat.

Menteri Kesihatan, Khairy Jamaluddin menerusi ciapan di Twitter memaklumkan, ciri baharu yang menggunakan system Bluetooth akan memberi maklumat secara langsung bilangan interaksi dengan pengguna lain yang turut mengaktifkan ‘MySJ Trace’.

“Jika anda disahkan positif, anda boleh hantar data interaksi kepada Kementerian Kesihatan (KKM) untuk proses pengesanan kontak dibuat. Semua data interaksi adalah tidak didedahkan,” katanya.

Dengan ciri terbaharu itu masyarakat digalakkan menggunakannya apabila ke tempat awam yang tertutup.

Khairy berkata dengan adanya ‘MySJ Trace’ ciri mendaftar keluar yang terdapat dalam MySejahtera tidak lagi digunakan.

Ciri baharu berkenaan katanya telah dihantar serentak kepada Google, Apple dan Huawei untuk dikemas kini.

“Sudah boleh dikemas kini di Huawei. Untuk Google dan Apple masih menunggu mereka untuk menyenaraikan kemas kini baharu ini,” katanya.

MySejahtera ialah aplikasi yang dibangunkan kerajaan bagi membantu menguruskan kawalan wabak COVID-19 di negara ini. –AlHijrah Online


DUA MAUT, TIGA CEDERA, PACUAN EMPAT RODA TERBABAS LANGGAR TIANG JEJANTAS

JOHOR BAHRU: Dua maut manakala tiga yang lain cedera apabila kenderaan pacuan empat roda yang dinaiki mereka terbabas dan melanggar tiang jejantas di Lebuhraya Pasir Gudang – Taman Damansara Aliff di sini, pagi tadi.

Pegawai Bomba Kanan II Wan Nor Affendi Wan Yusoff berkata Charles Anak Singgai, 24, dan Rizky Ahmad Hua Abdullah, 35, disahkan meninggal dunia di tempat kejadian akibat tersepit di bahagian penumpang dan seorang lagi dilaporkan tercampak keluar daripada kenderaan.

Beliau berkata mangsa yang cedera iaitu Douglas Anak Martin, 29, Kareno Anak Esang, 39, dan Andy Mieky Anak Bunyah, 22, telah dibawa ke Hospital Sultanah Aminah,

Katanya kesemua mangsa yang menaiki kenderaan jenis Toyota Hilux itu dipercayai dalam perjalanan dari arah Pasir Gudang menghala ke Perling.

“Sembilan orang anggota digegaskan ke tempat kejadian sejurus menerima panggilan berhubung insiden itu pada pukul 6.39 pagi.

“Setibanya di tempat kejadian, bomba bertindak mengeluarkan mangsa yang tersepit menggunakan peralatan menyelamat dan menyerahkan kepada pihak polis untuk tindakan lanjut,” katanya dalam kenyataan hari ini.

Operasi menyelamat selesai pada pukul 7.55 pagi. –AlHijrah Online


PKPP: LANJUT ATAU TIDAK, TUNGGU PENGUMUMAN PM

KUALA LUMPUR: Teka teki sama ada Perintah Kawalan Pergerakan Pemulihan (PKPP) akan ditamat atau dilanjutkan, akan terjawab dalam masa terdekat.

Menurut Menteri Kanan (Keselamatan), Datuk Seri Ismail Sabri Yaakob, perkara itu akan diumumkan Perdana Menteri, Tan Sri Muhyiddin Yassin beberapa hari lagi.

“Pengumuman akan dibuat YAB Perdana Menteri. Ia dijangka dibuat minggu ini, sebagai mana kelaziman, hal itu diumumkan seminggu lebih awal. Sama-sama kita nantikan.

PKPP berkuat kuasa 10 Jun lepas sehingga 31 Ogos ini. Melaluinya pelbagai kelonggaran diberikan kerajaan bagi merancakkan semula aktiviti ekonomi, pendidikan, perniagaan, serta rutin harian namun masih tertakluk dengan prosedur operasi standard (SOP) yang telah ditetapkan.

Antara SOP asas yang masih perlu dipatuhi rakyat adalah; memakai pelitup muka, memastikan penjarakan fizikal sekurang-kurangnya satu meter dipatuhi, dan mencuci tangan dengan sabun hingga bersih.

Kementerian Kesihatan (KKM) sebelum ini mengesyorkan pelanjutan PKPP berdasarkan kenyataan Pertubuhan Kesihatan Sedunia (WHO) yang meramalkan bahawa pandemik COVID-19 akan berakhir dalam masa dua tahun. — AlHijrah Online / Ardi Herman Mohd Mardzi


SMK Tanjung Adang diarah tutup sementara

JOHOR BHARU – Sekolah Menengah Kebangsaan Tanjung Adang diarah tutup
sementara bagi mengelakkan sebarang masalah kesihatan yang mungkin timbul
ekoran daripada kebakaran hutan yang berlaku.

Menteri Besar Johor, Datuk Dr. Sahruddin Jamal berkata, arahan itu
selaras titah Pemangku Raja, Tunku Mahkota Ismail Sultan Ibrahim yang bimbang
dengan kesihatan pelajar sekolah berikutan lokasi berkenaan berdekatan dengan
kawasan kebakaran hutan yang kini mencapai keluasan 96 hektar.

“Saya ambil maklum dan junjung kasih Pemangku Raja. Saya harap Jabatan
Pendidikan Johor ambil maklum atas titah yang disampaikan Pemangku raja,
kerajan negeri agensi berkaitan sentiasa berusaha untuk pastikan kebakaran dapat
diselesaikan segera,” katanya.

Antara perancangan awal bagi mengawal kebakaran dari merebak ialah dengan
melakukan pembenihan awan.

Kerajaan negeri juga sedang menyemak status tanah hutan terbakar yang
turut melibatkan beberapa pemilik.

Walau bagaimanapun, setakat ini jabatan kerajaan yang berpusat di Kota
Iskandar masih beroperasi seperti biasa.

Semalam, Tunku Mahkota Ismail melakukan lawatan di lokasi kebakaran dan
menitahkan Sekolah Menengah Tanjung Adang ditutup sementara demi kesihatan 200
pelajarnya.

Sebelum itu, hutan di Kampung Pekajang, Gelang Patah mula terbakar
sejak 21 Ogos lalu melibatkan keluasan 16 hektar. Lebih 70 anggota bomba
digerakkan untuk memadamkan kebakaran tersebut.


PERAK BENAR SOLAT JEMAAH DENGAN RAPATKAN SAF

IPOH: Semua masjid dan surau di Perak dibenarkan melaksanakan aktiviti keagamaan termasuk menunaikan solat berjemaah tanpa penjarakan fizikal dan merapatkan saf, berkuat kuasa 1 April depan.

Sultan Perak, Sultan Nazrin Muizzuddin Shah bertitah,  ia termasuk solat berjemaah lima waktu dan solat Jumaat dan solat tarawih.

Bertitah pada sesi Sembah Taklimat Aktiviti Masjid dan Surau di Negeri Perak Fasa Peralihan ke Endemik di Bilik Gerakan, Bangunan Setiausaha Kerajaan Perak di Ipoh petang tadi Sultan Nazrin turut menyatakan bacaan al-Quran secara berjemaah, qiamullail dan iktikaf, kuliah serta kelas pengajian agama turut dibenarkan.

“Bagi meminimumkan tempoh pendedahan jemaah kepada udara yang terperangkap dalam bangunan, tazkirah yang dibenarkan selepas solat witir hendaklah tidak melebihi 30 minit.

“Hidangan berbuka puasa atau iftar, moreh dan hidangan sahur di masjid dan surau dibolehkan dengan penyediaan makanan bungkus dan jamuan hidangan terbuka tidak dibenarkan,” titah baginda.

Baginda bertitah, Jabatan Agama Islam dan Adat Melayu Perak (JAIPK) diminta mengeluarkan pekeliling terperinci kaedah dan tata cara pengurusan kebersihan dan sanitasi di masjid dan surau serta memastikan pengaliran udara bersih dalam bangunan setiap hari.

Para jemaah juga diwajibkan memakai pelitup muka dan digalakkan membawa sejadah sendiri untuk meminimumkan risiko jangkitan COVID-19.

Titah baginda, Majlis Keselamatan Negara (MKN) dan Jabatan Kesihatan Negeri (JKN) Perak dengan kerjasama Orang Besar Jajahan, Pegawai Daerah serta Pegawai Tadbir Agama akan memantau secara teliti dan memaklumkan laporan berkala kepada baginda hasil daripada kelonggaran yang dibenarkan itu.

“Hasil daripada kelonggaran awal itu , akan menjadi penentu dan panduan kepada baginda untuk diperkenankan aktiviti menyambut Hari Raya nanti,” baginda bertitah.–AlHijrah Online / Hamimah Hamid


SUAMI ISTERI DITEMUKAN MATI MENGEJUT DI DALAM RUMAH

SEREMBAN: Sepasang suami isteri ditemukan meninggal dunia di sebuah rumah di Bandar Dataran Segar, Lukut dekat sini petang semalam.

Ketua Polis Daerah Port Dickson Supt Aidi Sham Mohamed berkata pihaknya menerima maklumat daripada orang awam kira-kira pukul 5.15 petang memaklumkan lelaki berusia 61 tahun dan isterinya, 58, itu disyaki tidak sedarkan diri.

“Polis dengan dibantu sepasukan Jabatan Bomba dan Penyelamat Malaysia Port Dickson kemudian memecahkan mangga hadapan pintu jeriji rumah dan melakukan pemeriksaan di dalam rumah berkenaan. Pegawai Perubatan Klinik Kesihatan Lukut telah mengesahkan kematian mangsa di tempat kejadian.

“Siasatan mendapati mangsa lelaki mempunyai sejarah rawatan darah tinggi manakala isterinya tiada sebarang sejarah rawatan kesihatan. Polis juga tidak menemukan sebarang unsur pelakuan jenayah,” katanya dalam kenyataan di sini hari ini.

Beliau berkata mayat kedua-dua mangsa dibawa ke Hospital Port Dickson untuk bedah siasat dan kes diklasifikasikan sebagai ‘mati mengejut’. –AlHijrah Online


AHLI PERNIAGAAN DIDAKWA TIPU DATIN SERI RM150,000

KUALA LUMPUR: Seorang ahli perniagaan dihadapkan ke Mahkamah Sesyen di sini hari ini atas pertuduhan menipu seorang Datin Seri berhubung pelaburan dana Islamik membabitkan jumlah RM150,000, lima tahun lepas.

Calvin Damian Wong, 30, mengaku tidak bersalah selepas pertuduhan terhadapnya dibacakan di hadapan Hakim Datin Sabariah Othman.

Lelaki itu didakwa menipu Datin Seri Alauyah Jaafar, 58, dengan memperdayakan mangsa dalam pelaburan PIOF (Public Mutual) dengan pulangan tinggi sehingga mendorong mangsa menyerahkan wang RM150,000 melalui cek ke akaun syarikat tertuduh.

Kesalahan itu didakwa dilakukan di sebuah restoran di pusat membeli belah di sini pada 7 malam, 25 April 2017 mengikut Seksyen 420 Kanun Keseksaan yang membawa hukuman penjara maksimum 10 tahun dan sebat dan boleh juga dikenakan denda, jika sabit kesalahan.

Timbalan Pendakwa Raya Nur Aqilah Ishak menawarkan jaminan RM25,000 dengan seorang penjamin manakala tertuduh yang tidak diwakili peguam merayu jaminan dikurangkan.

Mahkamah membenarkan tertuduh diikat jamin RM25,000 dengan seorang penjamin dan menetapkan 12 Okt untuk sebutan semula kes. – AlHijrah Online


TULAR LELAKI TUKAR KOD QR DERMA, JAKIM SARAN AJK MASJID DAN SURAU BUAT SEMAKAN

KUALA LUMPUR: Jabatan Kemajuan Islam Malaysia (JAKIM) mengambil perhatian terhadap isu video tular yang memaparkan seorang lelaki didakwa menyalahgunakan kod QR sumbangan derma masjid atau surau.

Ketua Pengarah JAKIM, Datuk Hakimah Mohd Yusoff berkata, sekiranya perbuatan itu benar, JAKIM berpandangan bahawa perbuatan itu amatlah tidak wajar kerana mengambil kesempatan terhadap sikap murah hati umat Islam khususnya di masjid atau surau sempena bulan Ramadan yang mulia ini.

“JAKIM menyeru semua pihak terutama ahli Jawatankuasa masjid dan surau agar dapat sentiasa memantau kod QR di masjid dan surau  masing-masing agar sumbangan atau infaq tidak terlepas kepada pihak yang tidak bertanggungjawab.

“Orang ramai juga disaran untuk membuat semakan dengan teliti sebelum menyumbang melalui kod QR bagi mengelak perkara yang tidak diingini,” katanya dalam kenyataan hari ini.

Tambahnya sekiranya merasa curiga dan ragu-ragu dengan kod QR di masjid dan surau, orang ramai disaran membuat aduan kepada pihak masjid atau surau untuk tindakan lanjut.

Sementara itu berdasarkan laporan media, kejadian tular tersebut berlaku di Jakarta, Indonesia dan suspek telah ditahan. —   AlHijrah Online


ROSMAH BERSALAH ATAS TIGA PERTUDUHAN RASUAH

KUALA LUMPUR: Mahkamah Tinggi di sini hari ini mendapati Datin Seri Rosmah Mansor bersalah atas ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Hakim Mohamed Zaini Mazlan berkata pihak pendakwaan berjaya membuktikan kes tanpa keraguan munasabah terhadap Rosmah.

Rosmah, 70, dituduh meminta RM187.5 juta dan dua pertuduhan menerima rasuah berjumlah RM6.5 juta daripada Saidi Abang Samsudin, yang ketika itu pengarah urusan Jepak Holdings Sdn Bhd melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion itu.

Pada 18 Feb tahun lepas, isteri bekas Perdana Menteri Datuk Seri Najib Tun Razak itu diperintah membela diri terhadap ketiga-tiga pertuduhan tersebut selepas pihak pendakwaan berjaya membuktikan kes prima facie terhadap beliau.

Setelah memanggil dua saksi iaitu tertuduh sendiri dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod, pihak pembelaan menutup kes pada 23 Feb lepas. — AlHijrah Online


LELAKI MENINGGAL DUNIA SELEPAS PENGSAN DALAM TANDAS

SHAH ALAM: Seorang lelaki disahkan meninggal dunia setelah dipercayai pengsan dalam tandas kediamannya di Setia Alam, di sini awal pagi tadi.

Penolong Pengarah Bahagian Operasi Kebombaan dan Penyelamat Bomba Selangor Mohamadul Ehsan Mohd Zain berkata terdahulu pihaknya menerima panggilan daripada isteri mangsa pada 3.04 pagi selepas mangsa Simon Tan Cheng Kim, 55, terkunci dalam tandas kediamannya di Jalan Setia Utama.

“Enam pegawai dan anggota bomba dari Balai Bomba dan Penyelamat Kota Anggerik tiba di lokasi pada 3.22 pagi dan didapati mangsa terkunci dalam tandas serta dipercayai pengsan,” katanya dalam kenyataan.

Mohamadul Ehsan berkata setelah pintu berjaya dibuka, mangsa ditemukan tidak sedarkan diri di atas lantai dan disahkan meninggal dunia oleh pihak Kementerian Kesihatan (KKM).–AlHijrah Online


340 PETUGAS HAJI KE ARAB SAUDI JAYAKAN OPERASI HAJI 2022

SEPANG: Seramai 340 petugas haji akan digerakkan ke Arab Saudi bagi menjayakan perjalanan operasi ibadah haji pada tahun ini, kata Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman.

Beliau berkata petugas haji yang dipilih pada tahun ini terdiri daripada mereka berpengalaman tinggi, kerana jumlah mereka pada tahun ini adalah kurang berbanding sebelumnya.

“Jumlah petugas haji sebelum ini adalah 650 orang, tetapi kali ini hanya 340 orang sahaja. Oleh itu kita pilih mereka yang berpengalaman dan boleh bertugas di Makkah dan Madinah.

“Memang kita pilih yang boleh ‘multitasking’ dan mampu digerakkan ke mana-mana lokasi mengikut keperluan semasa,” katanya kepada pemberita pada majlis pelepasan petugas haji ke tanah suci di sini hari ini.

Syed Saleh berkata seramai 84 petugas haji yang terdiri daripada petugas perubatan, kebajikan dan media, berlepas ke tanah suci hari ini melalui penerbangan Malaysia Airlines pada pukul 3.10 petang ini.

“Mereka ini adalah kumpulan kedua petugas haji yang berlepas ke tanah suci, sebelum ini 13 petugas telah pergi untuk membuat persiapan.

“Semua petugas telah membuat persiapan rapi bagi memberikan perkhidmatan dan kemudahan kepada jemaah haji, petugas beri komitmen terbaik,” katanya.

Ditanya cabaran ibadah haji tahun ini, beliau berkata petugas dan jemaah haji perlu bersedia dengan undang-undang baru diperkenalkan kerajaan Arab Saudi, seperti prosedur operasi standard (SOP) berkaitan COVID-19.

Sementara itu, petugas media Zalina Maizan Engah @ Ngah yang menyertai operasi ibadah haji di bawah TH berkata beliau teruja kerana terpilih menjalankan tanggungjawab membuat liputan di tanah suci Makkah.

“Syukur pihak pengurusan beri kepercayaan untuk buat liputan perjalanan haji tahun ini… memang tidak sangka terpilih dan pemeriksaan kesihatan untuk pergi haji memang ketat,” kata editor tugasan Bernama TV berusia 46 tahun itu.

Ibu kepada empat anak berusia 18 hingga tujuh tahun itu berkata beliau akan berusaha melaporkan suasana ibadah haji pada tahun ini dengan sebaik mungkin, supaya dapat dirasai oleh semua rakyat Malaysia.

“Untuk ubat rindu mereka yang tidak dapat mengerjakan haji, saya akan berikan laporan santai di media sosial, radio dan penulisan,” katanya.

Petugas perubatan Rosmawi Ismail, 47, berkata pihaknya akan membuka sebuah pusat rawatan khas di Makkah, bagi membantu jemaah haji yang memerlukan rawatan.

“Pembukaan pusat rawatan itu memang prosedur biasa untuk bantu jemaah haji, harapnya operasi haji tahun ini berjalan lancar,” katanya petugas farmasi dari Kementerian Kesihatan itu.

Pada 24 Mei lepas, Menteri Di Jabatan Perdana Menteri (Hal Ehwal Agama) Datuk Idris Ahmad berkata penerbangan pertama bagi jemaah haji Malaysia pada tahun ini dijangka pada 4 Jun ini.

Idris pada 21 April lepas mengumumkan kuota haji Malaysia tahun 2022 adalah 14,306 iaitu 45 peratus daripada kuota tahunan yang biasa diterima.

Kuota sebanyak 14,306 itu ialah penurunan daripada 31,600 jemaah haji Malaysia yang dibenarkan menunaikan Rukun Islam kelima itu, pada 2019.–AlHijrah Online


KANAK-KANAK KRITIKAL ADA DADAH DALAM BADAN

KOTA BHARU: Seorang kanak-kanak lelaki berusia tiga tahun sembilan bulan dari Kampung Sri Bintang, Kuala Krai, dekat sini berada dalam keadaan kritikal selepas pemeriksaan doktor mendapati ada kandungan dadah dalam badannya.

Pemangku Ketua Polis Kelantan Datuk Muhamad Zaki Harun berkata seorang doktor membuat laporan mengenai kejadian itu pada 5 pagi semalam, selepas mangsa dihantar oleh ibunya berusia 36 tahun untuk mendapatkan rawatan di Hospital Sultan Ismail Petra, Kuala Krai.

Katanya susulan kejadian itu, bapa saudara kanak-kanak tersebut berusia 30 tahun yang juga seorang penagih dadah tegar, telah ditahan.

“Pemeriksaan doktor mendapati ada kandungan dadah disyaki dadah jenis methamphetamine di dalam badan kanak-kanak tersebut berdasarkan ujian air kencing.

“Susulan itu, kanak-kanak tersebut telah dihantar untuk tindakan lanjut ke Hospital Raja Perempuan Zainab II Kota Bharu kerana keadaannya yang kritikal,” katanya kepada pemberita selepas Perhimpunan Bulanan di Ibu Pejabat Polis Kontinjen (IPK) Kelantan, di sini hari ini.

Mengulas lanjut, Muhamad Zaki berkata siasatan awal mendapati ketika dalam jagaan bapa saudaranya, kanak-kanak tersebut dikatakan telah dibawa kemungkinan ke lokasi penagihan dadah.

“Polis sedang menyiasat sama ada kanak-kanak itu diberi dadah atau dibiarkan sehingga menyebabkan kanak-kanak itu terdedah kepada dadah.

“Polis telah menahan suspek (bapa saudara) pada 10 malam tadi yang dipercayai dapat membantu siasatan dalam kes ini,” katanya.

Muhamad Zaki berkata kes tersebut adalah yang pertama seumpama itu berlaku di Kelantan.

“Sesuatu yang amat malang kerana melibatkan kanak-kanak. Polis dalam proses untuk mendapatkan perintah tahanan reman ke atas suspek dan kes akan disiasat mengikut Seksyen 31(1)(a) Akta Kanak-Kanak 2001,” katanya.–AlHijrah Online


ADIK DIREMAN BANTU SIASAT KES ABANG MATI RENTUNG

KANGAR: Seorang lelaki direman tujuh hari sehingga 7 Januari depan bagi membantu siasatan kes bunuh abangnya yang ditemui rentung dalam kebakaran dua rumah berkembar di Kampung Chantek Bangun, Simpang Empat, Perlis, 27 Disember lalu.

Perintah reman ke atas suspek dikeluarkan oleh Pendaftar Mahkamah Kangar, Monica Joseph Gaisah bagi membantu siasatan mengikut Seksyen 302 Kanun Keseksaan kerana membunuh.

Menurut Ketua Polis Daerah Kangar Superitendan Wari Kiew, suspek berusia 34 tahun yang bekerja sendiri ditahan di rumahnya, malam tadi.

Suspek yang dipercayai mempunyai masalah mental itu diwakili oleh peguam Asmaniza Abdullah daripada Yayasan Bantuan Guaman Kebangsaan (YBGK).

Dalam kejadian 27 Disember lalu, Romizan Ramli, 42, maut selepas terperangkap di dalam rumahnya ketika kebakaran di kediamannya di Kampung Chantek Bangun, Simpang Empat.

Kejadian jam 5.30 pagi itu turut memusnahkan rumah jiran yang terletak bersebelahan dan dihuni tujuh ahli keluarga.

Kebakaran dipercayai bermula dari bilik suspek sebelum merebak ke bilik mangsa yang ketika itu sedang tidur.

Mangsa dipercayai maut akibat lemas selepas gagal keluar untuk menyelamatkan diri.

Mayat mangsa ditemui oleh anggota bomba dalam keadaan rentung. – AlHijrah Online


EMPAT PREMIS MAKANAN DI KEDAH DIKOMPAUN TIDAK PAMER HARGA JUALAN

ALOR SETAR: Kementerian Perdagangan Dalam Negeri Dan Hal Ehwal Pengguna (KPDNHEP) Kedah telah mengenakan kompaun terhadap empat peniaga restoran dan kedai makan selepas melakukan kesalahan dengan tidak meletak tanda harga jualan.

Pengarah KPDNHEP Kedah, Rae Morn Verak berkata, pemeriksaan melalui Op Menu yang dilakukan hari ini susulan aduan orang awam mengenai kenaikan harga makanan yang tidak munasabah.

Tambahnya tindakan kompaun RM300 telah dikenakan serta merta selepas peniaga didapati gagal mematuhi peruntukan undang-undang bawah Perintah Kawalan Harga Dan Antipencatutan (penandaan harga bagi barangan dan caj bagi perkhidmatan) 2020.

“Apabila tanda harga tidak dipamerkan dengan jelas, maka pihak pengguna tidak tahu harga sedangkan itu hak mereka untuk tahu harga sebelum buat pembayaran,” katanya.

Jelas Rae Morn, Op Menu akan diteruskan bagi memastikan peniaga restoran dan kedai makan tidak memanipulasi harga makanan.

Beliau juga menasihati orang ramai supaya lebih berhati-hati dan bijak membuat pilihan dengan memilih restoran dan kedai makan yang beretika seperti mempamerkan tanda harga.

Katanya, pengguna boleh mengemukakan aduan kepada KPDNHEP jika mempunyai maklumat mengenai salah laku pemilik restoran dan kedai makan.

Aduan boleh dibuat menerusi e-aduan.kpdnhep.gov.my atau menghubungi pusat panggilan di 1-800-88-6800 atau e-mel ke e-aduan@kpdnhep.gov.my. –AlHijrah Online


PELARIAN SYRIA DICENGKAM CUACA SEJUK

DAMSYIK: Cuaca sejuk yang melanda Syria ketika ini memburukkan lagi keadaan penghuni di kem penuh sesak di barat laut negara itu.

Keadaan sejuk melampau itu telah meragut sekurang-kurangnya 10 nyawa termasuk empat individu yang mati akibat menderita hipotermia.

Kematian tersebut turut membabitkan empat beranak yang maut akibat keracunan gas karbon monoksida dalam khemah mereka.

Selain itu, dua lagi penghuni kem yang terletak berhampiran sempadan Turki rentung selepas khemah mereka dijilat api.

Nizar Hamadi, 43, yang kehilangan abang dan tiga ahli keluarga lain termasuk kanak-kanak berusia 3 tahun berkata, cuaca sejuk kali ini amat ekstrem dan jarang berlaku.

“Cuaca kali ini benar-benar sejuk. Suhu turun tidak kurang daripada negatif lapan atau negatif sembilan darjah celcius.

“Sudah suratan takdir, abang serta isteri dan dua anaknya meninggal dunia akibat keracunan gas karbon monoksida,” kata Hamadi.

Katanya lagi, kejadian tragis itu berlaku pada Selasa lalu ketika kesemua mangsa tidur sambil alat pemanas arang dihidupkan.

Kesulitan dihadapi pelarian Syria bertambah selepas tentera rejim dibantu pasukan Rusia membedil kubu terakhir puak pembangkang sejak 1 Disember lalu, menyaksikan lebih 830,000 orang melarikan diri dan berlindung berhampiran sempadan Turki.

Jurucakap Pertubuhan Bangsa-Bangsa Bersatu (PBB), Stephane Dujarric berkata, hampir 143,000 penduduk menjadi pelarian sejak tiga hari lalu.

“Bantuan kemanusiaan perlu ditingkatkan segera kerana pelarian di barat laut Syria terdedah kepada krisis, keganasan dan tentu saja cuaca sejuk melampau termasuk hujan salji,” katanya. — SINAR HARIAN


MENTERI LUAR PALESTIN SAMBUT BAIK HASRAT MALAYSIA

ANKARA : Menteri Luar Palestin, Riyadh al-Maliki menyambut baik hasrat Malaysia membuka kedutaan untuk Palestin yang akan beroperasi sementara di Jordan.

Memetik laporan agensi berita Turki Anadolu, menteri itu berkata, pihaknya sudah menerima surat rasmi yang mengesahkan perkara tersebut.

“Sebagai balasan, kami mengalu-alukan hasrat Malaysia membuka kedutaan untuk Palestin yang beroperasi sementara di Jordan.

“Pendekatan sedemikian memerlukan kelulusan rasmi Jordan tetapi pada asasnya, ia merupakan inisiatif yang diberkati,” katanya.

Katanya, beliau secara peribadi telah bertemu dengan Perdana Menteri Malaysia, Tun Dr Mahathir Mohamad di luar Sidang Kemuncak Pergerakan Negara-Negara Berkecuali (NAM) ke-18 di Baku, Azerbaijan.

“Saya berterima kasih kepada beliau atas sokongan Malaysia terhadap Palestin dan perjuangan negara ini untuk mendapatkan keadilan.

“Saya hargai pendirian dan kenyataan-kenyataan yang beliau sendiri lontarkan, sama ada di Perhimpunan Agung Pertubuhan Bangsa-Bangsa Bersatu atau di tempat lain, semata-mata untuk menyokong isu Palestin. Begitu juga kritikan-kritikannya terhadap negara penceroboh (Israel),” katanya.

Beliau turut menyifatkan kenyataan Dr Mahathir mengenai isu itu mencerminkan kepimpinan yang berani dengan visi yang komited dalam menyokong perjuangan Palestin.

Menurutnya, Dr Mahathir tidak gentar dengan ancaman dan tekanan oleh beberapa kuasa dunia.

Terdahulu, Dr Mahathir mengumumkan akan membuka kedutaan untuk Palestin bagi membolehkan Malaysia menyalurkan bantuan kepada rakyat Palestin dengan lebih mudah.

Pengumuman itu dibuat di depan para pemimpin dan wakil 120 negara anggota NAM yang menghadiri edisi ke-18 sidang kemuncak badan tersebut di Baku pada Jumaat. — BERNAMA


KES COVID-19 MENINGKAT, HOSPITAL MEDAN DIBUKA DI KELANTAN

KOTA BHARU: Peningkatan kes COVID-19 di Kelantan sejak beberapa minggu lalu menyebabkan kerajaan negeri terpaksa mengambil pendekatan untuk membuka hospital medan selain menambah Pusat Kuarantin dan Rawatan COVID-19 (PKRC)

Pengerusi Jawatankuasa Kerajaan Tempatan, Perumahan dan Kesihatan Negeri, Dr Izani Husin berkata hospital medan tersebut akan dibuka di Tapak Padang Perdana, Kota Bharu, selain satu lagi PKRC iaitu di Kelantan Trade Centre (KTC) yang mampu memuatkan 1,000 pesakit dijangka beroperasi dalam masa terdekat.

“Fasiliti hospital dan PKRC kita tidak mencukupi. Unit Rawatan Rapi (ICU) hampir penuh.

“Bayangkan penyakit-penyakit kritikal ICU kita terpaksa tolak ke dalam wad biasa. Ini keadaan yang sangat membimbangkan bagi kita di Kelantan,” katanya.

Dr Izani berkata pembinaan hospital medan di Kelantan menjadi petunjuk keadaan di negeri itu semakin kritikal.

Antara kebimbangan utama ialah peralatan ventilator sebanyak 60 unit kini hanya berbaki lima unit sahaja

Sekiranya kes jangkitan COVID-19 terus meningkat dengan tiga angka sehari di Kelantan, Dr Izani berkata hospital medan dan PKRC yang akan dibina itu hanya mampu bertahan untuk dua hingga tiga hari sahaja.

Beliau berkata demikian pada sidang media selepas menghadiri Mesyuarat Jawatankuasa Kerja Keselamatan Negeri (JKKN) yang dipengerusikan Menteri Besar, Datuk Ahmad Yakob.

Menerusi mesyuarat yang berlangsung selama lebih sejam itu, pihaknya sudah berbincang dengan Angkatan Tentera Malaysia (ATM) untuk mendapatkan anggaran kos selain jabatan kesihatan negeri akan turun padang melihat lokasi yang dicadangkan itu.

Sementara itu Hospital Machang juga dilapor akan dijadikan hospital COVID-19 sepenuhnya sebagaimana Hospital Tumpat, bagi menampung jumlah pesakit yang semakin bertambah. — AlHijrah Online


JANGAN HANGATKAN SUHU AGAMA, KAUM – PM ANWAR

PUTRAJAYA: Kerajaan Perpaduan tetap teguh mempertahankan prinsip Perlembagaan Persekutuan yang menjunjung Islam sebagai agama Persekutuan dengan memberi ruang serta kebebasan hak dan agama lain, seperti yang terjamin dalam perlembagaan, kata Perdana Menteri Datuk Seri Anwar Ibrahim.

Beliau berkata sebarang usaha untuk mengadu domba serta menghangatkan ‘suhu’ perbezaan kaum dan agama di negara ini tidak akan diizinkan.

“Kalau ada beberapa isu (agama dan kaum) yang berbangkit, ia harus dileraikan dengan baik supaya jangan ada perseteruan, salah sangka atau prasangka,” katanya pada sidang media pasca mesyuarat Kabinet di sini hari ini.

Mendedahkan terdapat usaha pihak tertentu meniupkan sentimen kaum dan agama, Anwar berkata beliau telah mengarahkan pasukan keselamatan untuk berwaspada bagi menjaga keamanan negara agar sentimen itu tidak digunakan untuk menimbulkan kekacauan.

“Jadi sekiranya tindakan itu melampau, menganggu gugat, pihak keselamatan akan keras dan tegas bertindak,” katanya, bagaimanapun menurutnya keadaan pada masa ini terkawal.

Beliau berkata sekiranya terdapat apa-apa pelanggaran peraturan atau menimbulkam sedikit sebanyak sensiviti kaum, perkara itu harus dileraikan melalui perundingan.

Anwar berkata Kerajaan Perpaduan dengan dasar yang jelas ke arah Malaysia Madani teguh dalam mempertahankan nilai dan akhlak serta kukuh dengan semangat untuk menyatu spadu rakyat pelbagai kaum dan agama.

“Jadi, kenyataan-kenyataan yang tidak bertanggungjawab tidak boleh diguna pakai kerana kita tidak boleh lari dari kenyataan bahawa Malaysia ini harus aman, tertib, dibangunkan oleh Melayu dan Bumiputera, Cina, India, suku-suku kaum Dayak, Iban, Melanau, Kadazan dan lain-lain,” katanya.

Beliau berkata Kabinet Kerajaan Perpaduan adalah bersama-sama dalam hal untuk memastikan keamanan dan perdamaian semua kaum dipertahankan dan tidak akan bertolak ansur terhadap mana-mana usaha yang menganggu gugat keselamatan negara. — AlHijrah Online


COVID19: MERCY MALAYSIA BINA KIOSK CUCI TANGAN DI SEKOLAH

KUALA LUMPUR: Mercy Malaysia akan membina unit-unit kiosk mencuci tangan di sekurang-kurangnya 30 sekolah di seluruh negara dalam usaha pertubuhan bukan kerajaaan itu membantu kerajaan mencegah risiko penularan COVID19 di sekolah.

Pembinaan 30 unit kiosk mencuci tangan di 30 sekolah terpilih itu membabitkan peruntukan RM300,000 sumbangan Maybank.

Sempena pembukaan sekolah hari ini, SMK Seri Iskandar di Bandar Seri Iskandar, Perak, menjadi antara 10 sekolah perintis projek itu yang membabitkan kerjasama Pejabat Pendidikan Daerah (PPD) Perak Tengah, Mercy Malaysia dan Maybank.

Exco Mercy Malaysia, Norazam Ab Samah berkata projek kiosk cuci tangan di sekolah itu bertujuan mempromosikan amalan mencuci tangan dan kebersihan sebagai norma baharu pelajar mencegah penularan risiko pandemik COVID19.

“Sepuluh unit pertama di Perak Tengah ini adalah perintis bagi pembinaan 30 unit kiosk cuci tangan di 30 sekolah bagi fasa pertama projek pasca COVID19.

“Kita bercadang membina lebih banyak lagi di sekolah-sekolah di seluruh negara,” katanya ketika menghubungi AlHijrah Online di sini hari ini.

Majlis penyerahan kiosk mencuci tangan pertama di SMK Seri Iskandar pagi tadi turut dihadiri EXCO Belia, Sukan dan Multimedia Negeri Perak, Khairul Shahril; wakil PPD Perak Tengah, Shahrun Alias dan Pengetua SMK Seri Iskandar, Noorhasnah Alang.

Setiap unit kiosk mencuci tangan itu dilengkapi empat sinki dan material advokasi mengenai COVID19 dalam usaha menggalakkan amalan penjagaan kebersihan dalam kalangan pelajar bagi mengekang penularan wabak itu selepas penguat kuasaan Perintah Kawalan Pergerakan Pemulihan (PKPP) oleh kerajaan.

Hari ini adalah hari pertama persekolahan dibuka bagi pelajar yang terbabit dengan peperiksaan SPM, SVM, STPM dan STAM selepas semua sekolah ditutup sejak 18 Mac lalu selepas PKP dikuat kuasakan bagi mengekang penularan wabak COVID19. – AlHijrah Online/ Syed Azwan Syed Ali


KONSEP RAHMATAN LIL ALAMIN PERLU DIFAHAMI JELAS, ELAK IA DIMANIPULASI: MUJAHID

KUALA LUMPUR: Konsep gagasan ‘Rahmatan Lil Alamin’ perlu difahami dengan jelas dari segi maksudnya bagi mengelak ianya dimanipulasi kumpulan yang tidak bertanggungjawab.

Menteri di Jabatan Perdana Menteri, Datuk Seri Dr Mujahid Yusof berkata, maksud kontekstual, menerusi wahyu atau agama dan juga dari aspek pelaksanaan, antara kunci utama mewujudkan kefahaman yang lebih baik terhadap konsep itu.

“Kumpulan-kumpulan yang tidak bertanggungjawab sering salah tafsir terma yang digunakan dan meremehkan amalan konsep ini dalam masyarakat,” katanya dalam ucapan dipetik BERNAMA di majlis makan malam sempena kunjungan Setiausaha Agung Komanwel Baroness Patricia Scotland di sini semalam.

Ucapan Mujahid dibacakan Timbalan Menteri di Jabatan Perdana Menteri, Fuziah Salleh.

Mujahid menyifatkan penampilan konsep ini ketika berdepan dengan dua kumpulan ‘ekstrem’ yang berbeza pandangan dan bertelagah, sebagai cabaran yang mencabar.

“Dalam amalannya, ia memerlukan pendekatan seimbang yang secara konsisten memberi tumpuan kepada nas-nas (bukti undang-undang Islam) dan ‘maqasid syariah’, tetapi pada masa yang sama tidak meminggirkan perdebatan kontekstual dan situasi semasa yang dihadapi negara,” katanya.

Turut hadir Pengerusi Majlis Agama Islam Wilayah Persekutuan (MAIWP) Datuk Seri Syed Hussien Alhabshee.

Scotland adalah Setiausaha Agung Komanwel ke-enam, dan merupakan wanita pertama dilantik ke jawatan itu, kini berada di Malaysia untuk lawatan kerja tujuh hari mulai Ahad lalu, atas undangan MAIWP. — AlHijrah Online


ANWAR TIBA DI INDONESIA, LAWATAN RASMI PERTAMA KE LUAR NEGARA SEBAGAI PM

JAKARTA: Perdana Menteri Datuk Seri Anwar Ibrahim tiba di Indonesia hari ini, dalam lawatan rasmi pertamanya ke luar negara sejak menyandang jawatan itu pada 24 Nov lepas.

Perdana Menteri Malaysia ke-10 yang dikenali rakyat dan dihormati tokoh masyarakat di sini, diiringi isteri Datuk Seri Dr Wan Azizah Wan Ismail dalam lawatan dua hari itu.

Pesawat khas yang membawa Anwar dan isteri mendarat di Terminal 3 Lapangan Terbang Antarabangsa Soekarno-Hatta pada 2 petang waktu tempatan (3 petang waktu Malaysia).

Ketibaan beliau disambut oleh Menteri Pekerjaan Umum dan Perumahan Rakyat Indonesia Basuki Hadimuljono dan Duta Besar Indonesia ke Malaysia, Hermono.

Anwar diiringi Menteri Luar Datuk Seri Dr Zambry Abdul Kadir, Menteri Perdagangan Antarabangsa dan Industri Tengku Datuk Seri Zafrul Abdul Aziz dan Kuasa Usaha Sementara Kedutaan Besar Malaysia di Jakarta Adlan Mohd Shaffieq.

Anwar memulakan lawatan dengan tradisi bersongkok yang sering dipakai untuk menghadiri acara tertentu demi martabatkan budaya.

Anwar dijadual mengadakan pertemuan dengan Presiden Indonesia Joko Widodo esok yang memberi peluang kepada Kuala Lumpur dan Jakarta menilai kemajuan kerjasama dua hala, meneroka peluang kerjasama baharu serta menggalakkan usaha bersama untuk menangani cabaran serantau dan global.

Pelbagai isu akan dibincangkan termasuk kerjasama ekonomi serta potensi pelaburan oleh Malaysia di Ibu Kota Negara Nusantara, pembatasan sempadan darat dan maritim, serta pengambilan dan perlindungan pekerja migran dari Indonesia.

Kedua-dua pemimpin juga akan bertukar-tukar pandangan berkenaan perkembangan serantau dan global terutama situasi di Myanmar dan usaha bersama untuk menangani diskriminasi minyak sawit memandangkan Malaysia dan Indonesia merupakan pengeksport terbesar dunia.

Dalam lawatan itu, lapan memorandum persefahaman antara sektor swasta Malaysia dan Indonesia akan dimeterai dengan jumlah projek dianggarkan bernilai RM1.16 bilion.

Selain itu, Anwar dijadual menyampaikan satu syarahan umum mengenai “Hubungan Strategik Malaysia-Indonesia” dan mengadakan sesi ramah mesra bersama diaspora Malaysia di Jakarta.

Pada 2021, Indonesia merupakan rakan dagang global ketujuh terbesar Malaysia dan ketiga terbesar dalam kalangan negara ASEAN dengan jumlah dagangan sebanyak RM95.31 bilion (US$22.98 bilion).

Pada Januari hingga November 2022, Indonesia adalah rakan dagangan global keenam terbesar dan kedua terbesar dalam kalangan negara ASEAN dengan peningkatan jumlah dagangan sebanyak 41.7 peratus dengan jumlah RM120.26 bilion (US$27.31 bilion).

Kunjungan Anwar sangat dinantikan masyarakat di Indonesia, terutamanya untuk mendengar sendiri pembaharuan dasar yang bakal diperkenalkan dalam memperkukuh hubungan negara serumpun Malaysia-Indonesia.–AlHijrah Online


GEGELANG SOTONG TIADA DNA BABI

KUALA LUMPUR: Jabatan Perikanan (DOF) mengesahkan tiada identifikasi porsin (DNA babi) dikesan pada sampel gegelang sotong sejuk beku seperti yang ditularkan di media sosial.

Timbalan Ketua Pengarah Perikanan (Pengurusan) Mohd Sufian Sulaiman berkata jabatan itu melalui makmal Pusat Biosekuriti Perikanan Kuala Lumpur, telah menjalankan identifikasi analisisa porsin ke atas sampel gegelang sotong itu.

“Justeru, DOF menegaskan beberapa sampel gegelang sotong sejuk beku yang mendapat permintaan tinggi daripada pengguna tempatan adalah selamat, dan tidak mengandungi DNA babi,” katanya kepada Bernama di sini hari ini.

Beliau berkata hasil ujian tersebut akan dihantar kepada Jabatan Kemajuan Islam Malaysia (JAKIM) untuk tindakan lanjut.

Mohd Sufian berkata pusat biosekuriti berkenaan adalah badan yang bertanggungjawab dalam memastikan keselamatan dan kualiti makanan sumber laut, bagi kegunaan oleh pengguna Malaysia.

Beliau berkata selain mempunyai kepakaran mengesan DNA babi, pusat biosekuriti tersebut juga bertanggungjawab memastikan makanan laut dalam pasaran dan diimport ke negara ini, bebas penyakit dan kandungan dilarang selain penternak perlu mematuhi peraturan antarabangsa.

“Untuk produk makanan laut yang mahu dieksport pula, penternak perlu mendapatkan sijil keselamatan ikan dan sijil bebas bahan dilarang, barulah mereka boleh eksport produk tersebut,” katanya bahawa makmal itu telah diakreditasi MS ISO 17025.

Mohd Sufian juga menasihatkan orang ramai agar tidak menyebarkan sebarang maklumat tidak benar, kerana ia boleh menimbulkan ketidakselesaan dan keraguan dalam kalangan pengguna.

Sebelum ini, tular di media sosial mengenai dakwaan gegelang sotong yang dijual di pasaran, diperbuat daripada usus babi dan dicampurkan perisa sotong.—AlHijrah Online


WAKIL RAKYAT MENANG PRN HENTI POLITIK, JALANKAN KERJA – MUFTI P.PINANG

GEORGE TOWN: Mereka yang telah menang dalam Pilihan Raya Negeri (PRN) baru-baru ini perlu berhenti berpolitik dan meneruskan segala usaha untuk membangunkan negara bagi memenuhi keperluan hidup rakyat, di samping memperjuangkan kebajikan dan kesejahteraan untuk semua, kata Mufti Pulau Pinang Datuk Seri Dr Wan Salim Wan Mohd Noor.

Beliau berkata setiap wakil rakyat mesti sedar bahawa matlamat sebenar yang dikehendaki di sebalik kemenangan di dalam pilihan raya tidak terhenti dengan kuasa pemerintahan yang berjaya direbut.

“Rakyat telah membuat pilihan, sama ada bersetuju atau tidak, semua pihak mesti akur dan menghormati keputusan itu,” katanya dalam kenyataan hari ini.

Katanya kini setiap wakil rakyat yang telah memenang pada PRN lalu perlu memikul amanah dan tanggungjawab yang berat di hadapan Allah dan seluruh rakyat.

Wan Salim berkata seluruh rakyat akan memerhati dan memantau sejauh manakah mereka yang telah dipilih menepati janji-janji yang ditabur melalui manifesto parti yang diwakili.–AlHijrah Online


AGONG BERKENAN KURNIA SUMBANGAN RM1.8 JUTA KEPADA 6,000 VETERAN ATM

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan sumbangan berjumlah RM1.8 juta daripada Majlis Agama Islam Wilayah Persekutuan (MAIWP) kepada 6,000 veteran Angkatan Tentera Malaysia (ATM).

Majlis Pengurniaan Sumbangan Ampun Kurnia kepada veteran ATM yang diadakan di Masjid Wilayah Persekutuan itu merupakan usaha MAIWP bagi membantu veteran ATM dalam kalangan B40.

Pada majlis tersebut, Al-Sultan Abdullah turut berkenan mengurniakan ampun kurnia berupa wang tunai dan hamper barangan makanan asas kepada 10 veteran ATM sebagai simbolik baginda berkenan berangkat menyantuni golongan veteran ATM yang telah banyak mencurahkan bakti kepada negara.

Majlis hari ini merupakan anjuran MAIWP dan Jabatan Agama Islam Wilayah Persekutuan (JAWI) dengan kerjasama Istana Negara, Kementerian Pertahanan dan badan bukan kerajaan Bantu-Bantu Malaysia.

Turut hadir ialah Menteri Kanan (Keselamatan) Datuk Seri Ismail Sabri Yaakob, Timbalan Menteri di Jabatan Perdana Menteri (Agama), Ahmad Marzuk Shaary, Pengerusi MAIWP, Datuk Seri Syed Hussien AlHabshee dan Pengarah JAWI, Mohd Ajib Ismail.

Pesara ATM, Lokman Ali, 51, meluahkan rasa syukur akan keprihatinan Yang di-Pertuan Agong dalam mengiktiraf jasa dan bakti pahlawan negara.

Beliau berkongsi pengalaman berkhidmat bersama Al-Sultan Abdullah di Kem Sungai Udang, Melaka pada 2001 bagi mendapatkan penganugerahan beret hijau komando.

“Bagi mendapatkan anugerah beret hijau, Seri Paduka yang juga Tengku Mahkota Pahang ketika itu terpaksa melalui satu ujian bersama unit lawan keganasan gerak khas untuk berada di rumah tempur.

“Saya seorang daripada unit lawan keganasan yang melakukan satu tugas menyelamatkan tebusan yang mana senarionya Al-Sultan Abdullah sebagai tebusan dan saya ditugaskan menembak sasaran pengganas yang berada di kiri dan kanan Tuanku,” katanya lagi.

Menganggap ia sebagai pengalaman yang berharga, Lokman berkata misi tersebut berjaya dilaksanakan dengan jaya. – AlHijrah Online / Abdul Hakim Hassan


LELAKI BANGLADESH DIDAKWA BUNUH RAKAN SENEGARA

KUALA KANGSAR: Seorang lelaki warga Bangladesh didakwa di Mahkamah Majistret di sini hari ini atas pertuduhan membunuh rakan senegaranya, awal bulan ini.

Mohammad Mokul Hossain, 34, bagaimanapun tidak memahami pertuduhan dibacakan terhadapnya dalam bahasa Melayu dan tiada sebarang pengakuan direkodkan kerana kes itu di bawah bidang kuasa Mahkamah Tinggi.

Dia didakwa membunuh Hossen Md Monowar di Jalan Kuak, Pekan Kuak, Lenggong antara 7 hingga 8 malam, 8 Sept lepas.

Pertuduhan dikemukakan mengikut Seksyen 302 Kanun Keseksaan yang memperuntukkan hukuman mati atau penjara minimum 30 tahun dan maksimum 40 tahun dan sekiranya dikenakan hukuman penjara hendaklah juga disebat tidak kurang daripada 12 sebatan, jika sabit kesalahan.

Majistret Mohd Shazmeer Zamhari menetapkan 20 Okt ini untuk sebutan bagi melantik jurubahasa di Mahkamah Majistret Lenggong.

Pendakwaan dikendalikan Timbalan Pendakwa Raya Sufi Aiman Azmi manakala tertuduh tidak diwakili peguam.

Media sebelum ini melaporkan mayat seorang lelaki ditemukan rentung dipercayai dibunuh di kawasan kebun pisang di Kampung Pengkalan Ikan dekat Kuak, Lenggong pada 8 Sept.

Keadaan mangsa warga Bangladesh itu disedari orang awam sebelum melaporkan kepada polis pada 11.35 malam hari kejadian. — AlHijrah Online


POLIS TERIMA LAPORAN LELAKI PUKUL, BAKAR ANJING HIDUP-HIDUP

JOHOR BAHRU: Polis mengesahkan menerima laporan mengenai seorang lelaki  yang dipercayai memukul serta membakar seekor anjing liar secara hidup-hidup, baru-baru ini.

Pemangku Ketua Polis Daerah Johor Bahru Utara Supt Fariz Ammar Abdullah berkata pihaknya dimaklumkan kejadian berkenaan yang didakwa berlaku berhampiran di sebuah klinik haiwan di Taman Impian Emas, Skudai.

Beliau mengesahkan menerima laporan polis pada 2.59 petang, Isnin lepas, daripada orang awam yang memaklumkan haiwan liar berkenaan dipukul dan dibakar hidup-hidup, selain memberitahu mengenai video itu tular.

“Tujuan laporan polis dibuat adalah untuk merujuk kes terbabit kepada Jabatan Veterinar Johor bagi menjalankan siasatan berhubung penyeksaan haiwan.

“Kes ini akan disiasat Jabatan Veterinar Johor mengikut Seksyen 29(1)(e) Akta Kebajikan Haiwan 2015 yang memperuntukkan hukuman denda minimum RM25,000 dan maksimum RM100,000 atau penjara sehingga tiga tahun atau kedua-duanya jika sabit kesalahan,” katanya dalam kenyataan, hari ini.

Sebelum ini, tular satu video berdurasi 8 minit 54 saat menunjukkan seorang lelaki menghidupkan api dipercayai terhadap seekor anjing yang terhalang oleh dinding.

Video itu turut menunjukkan lelaki berkenaan dilihat meninggalkan kawasan tersebut dengan memandu kenderaannya. –AlHijrah Online


OBJEK DISYAKI SERPIHAN ROKET MILIK CHINA DITEMUKAN DI RUMAH PANJANG, DI SIBU

SIBU: Penduduk sebuah rumah panjang di Sungai Asan Bayu dekat sini gempar apabila dimaklumkan objek yang ditemukan di atas bumbung sebuah bilik di rumah panjang berkenaan semalam, kemungkinan serpihan roket milik China, Long March 5B.

Ketua Balai Bomba dan Penyelamat (BBP) Bintangor Nicholas Belulin berkata objek berukuran 5.8 sentimeter (sm) lebar dan 7.62 sm panjang itu dipercayai terjatuh dan menembusi bumbung zink Rumah Panjang Renyam, Sungai Asan Bayu, lalu tersangkut pada kayu alang rumah.

Beliau berkata objek berkenaan ditemukan oleh pemilik rumah berkenaan sejurus dia balik ke kediamannya pada petang semalam dan kesan hentaman kuat itu meninggalkan bekas sedalam 2.54 sentimeter serta kebocoran pada bumbung.

“Panggilan penemuan objek tersebut diterima daripada petugas di BBP Sibu kira-kira 8.50 malam selepas menerima panggilan daripada Balai Polis Lanang. Pasukan dari BBP Bintangor digerakkan ke lokasi dan tiba pada 10.38 malam melibatkan jarak 37 kilometer.

“Objek tersebut kemudiannya dibawa oleh pasukan polis dari Ibu Pejabat Polis Daerah (IPD) Sibu dan Balai Polis Lanang untuk siasatan lanjut,” katanya dalam kenyataan hari ini.

Nicholas berkata pemilik rumah terbabit memaklumkan objek tersebut kemungkinan berada di bumbung rumahnya sejak beberapa minggu lepas kerana dia serta keluarga jarang balik ke rumah panjang itu disebabkan urusan kerja dan ia hanya disedari selepas ternampak kebocoran pada atap.

Sementara itu, dalam laporan polis di Balai Polis Sungai Merah pada petang semalam pemilik rumah menyatakan jirannya memberitahu terdengar bunyi dentuman kuat dari arah bumbung rumahnya pada 30 Julai lepas.

Ketua Polis Daerah Sibu ACP Zulkipli Suhaili ketika dihubungi Bernama berkata laporan penemuan objek tersebut diterima pada petang semalam dan ia akan dihantar ke Jabatan Kimia dan Lembaga Perlesenan Tenaga Atom di Kuching untuk pengesahan. –AlHijrah Online


INSIDEN TEMBAKAN DI BANGKOK MALL: TMJ KONGSI DETIK CEMAS

BANGKOK: Tunku Mahkota Johor (TMJ) berkongsi detik cemas ketika baginda dan keluarga berada di sebuah hotel berhampiran Siam Paragon Mall di Bangkok, iaitu lokasi tembakan maut yang mengorbankan dua nyawa pada Selasa.

Putera mahkota Johor menjelaskan bahawa ketika kejadian, keluarganya sedang duduk di lobi hotel berhampiran sebelum kekecohan berlaku.

“Orang ramai menjerit dan berlari masuk ke dalam hotel dari pusat membeli-belah apabila penembak mula melepaskan tembakan. Ia sangat bising dan terdapat begitu banyak jeritan.

“Kami membawa kanak-kanak/keluarga ke tempat yang selamat, berlari ke ruang bawah tanah bersama pasukan saya, dan fikiran saya tertumpu kepada berapa ramai penembak di luar sana, apa senjata yang mereka gunakan dan apa situasinya.

“Kami perlu berjaga-jaga dan bersedia untuk sebarang kemungkinan kerana yang kami tahu ketika itu hanyalah bunyi tembakan yang kedengaran.

“Kami tidak mempunyai maklumat lain dan perlu bersedia untuk apa-apa perkara yang boleh berlaku.

“Saya masih terbayang waktu saya memberitahu anak-anak saya, “semuanya akan kembali okay. Babah dan Mama ada di sini” dan menyuruh mereka tunduk sementara menunggu kenderaan tiba.

“Saya dan pasukan keselamatan kami berdiri di hadapan keluarga saya, membina perisai manusia untuk melindungi mereka walau apa pun berlaku. Apa yang difikiran saya adalah untuk membawa keluarga dan pasukan saya keluar dari tempat itu. Isteri saya memeluk anak-anak kami, menundukkan diri dan cuba menenangkan mereka kerana mereka ketakutan dan menangis.

“Saya menjerit sekuat hati kepada pasukan keselamatan kami untuk membawa kereta ke ruang bawah tanah dan membawa kami ke lokasi yang selamat jauh dari tempat tersebut.

“Saya memberitahu mereka untuk membawa kami ke Kedutaan Malaysia, dan pemandu memberitahu kami Kedutaan Singapura lebih dekat dan ketika itu saya menghubungi Konsul Jeneral Singapura di Johor.

“Kini kami selamat berada di Kedutaan. Saya menghubungi Perdana Menteri Malaysia dan Menteri Pertahanan kita untuk memaklumkan apa yang berlaku. Duta Besar Malaysia (Datuk Jojie Samuel) turut ada bersama kami,” menurut baginda.

Tunku Ismail mengemas kini hantarannya di platform X, dengan menyatakan bahawa baginda sekeluarga telah selamat pulang ke Johor pada malam Selasa.

“Malangnya, saya terlepas perlawanan JDT tetapi saya bersyukur keluarga saya dan pasukan kami selamat. Ini adalah pengalaman terburuk yang pernah saya lalui. Melindungi nyawa anak-anak saya daripada pembunuh. 2 orang meninggal dunia. Semoga Allah merahmati roh mereka yang tidak berdosa, ” menurut hantarannya.

Baginda turut menyampaikan ucapan terima kasih kepada pasukan keselamatannya dan rakan-rakan dari Singapura dan Malaysia.

Pemilik pasukan JDT itu berada di Bangkok bagi menghadiri perlawanan saingan Liga Juara-Juara Asia (ACL), menyaksikan kebangkitan semula JDT dengan menewaskan BG Pathum United 4-2, di Stadium Pathum Thani pada Selasa.

Menurut media tempatan, seorang suspek berusia 14 tahun telah ditahan selepas kejadian itu.

Duta Besar Malaysia ke Thailand kemudian mengesahkan tiada rakyat Malaysia terlibat dalam insiden ngeri itu. — AlHijrah Online


TPM: MALAYSIA TUNGGU LAPORAN TELITI MESIR

KUALA LUMPUR – Timbalan Perdana Menteri, Datuk Seri Dr Wan Azizah Wan Ismail berkata Malaysia akan menunggu laporan teliti daripada Mesir mengenai punca kematian mantan Presiden negara itu Mohamed Morsi.

Beliau menegaskan bahawa Malaysia
menerima kenyataan Pendakwa Raya Mesir, bagaimanapun bimbang dengan pelbagai
laporan mengenai layanan yang diterima Morsi sebelum kematiannya.

Dr Wan Azizah turut mengambil
maklum bahawa semasa pemerintahannya sebagai Presiden, Morsi telah menunjukkan
keberanian dan ketabahan moral dalam cubaannya hendak membawa Mesir keluar
daripada pemerintahan kuku besi yang telah berlangsung selama beberapa dekad
dan mewujudkan demokrasi sebenar di sana.

Tambah beliau, kematian Morsi
merupakan satu kehilangan besar.

Menurut media asing, Ikhwanul
Muslimin mendakwa kematian beliau adalah ‘satu pembunuhan’.

Morsi, 67, meninggal dunia pada
Isnin ketika menghadapi perbicaraan atas tuduhan ‘mengintip’ dan beliau telah
meminta untuk bercakap sebelum rebah pengsan dan meninggal dunia kemudian.

Dalam kenyataan Pendakwa Raya
Mesir, Nabil Sadek menyebutkan Morsi telah meninggal dunia setibanya di hospital
dan tiada kesan kecederaan pada tubuhnya.

Morsi menghadapi beberapa
pertuduhan sejak beliau disingkirkan dan dipenjarakan ekoran rampasan kuasa
tentera pada 2013 yang dipimpin presiden sekarang Abdel-Fattah al-Sisi.


TIADA WABAK CORONAVIRUS DIKESAN DI MALAYSIA

SEPANG: Tiada wabak coronavirus dikesan di negara ini, kata Timbalan Menteri Kesihatan Dr Lee Boon Chye.

Beliau berkata seramai 61 orang daripada 267,054 penumpang dan anak kapal yang disaring di Lapangan Terbang Antarabangsa Kuala Lumpur (KLIA) dari 15 hingga 20 Jan merekodkan bacaan suhu badan yang tinggi tetapi bukannya berkaitan coronavirus.

“Seramai 61 orang dikesan mempunyai bacaan suhu badan yang tinggi tetapi imbasan kedua mendapati mereka yang antaranya warganegara Malaysia, Myanmar dan Ireland itu hanya mengalami deman biasa,” katanya.

Menurutnya, dalam tempoh 15 Jan hingga 20 Jan itu, imbasan haba telah dilakukan terhadap 258,246 penumpang dan 8,808 anak kapal daripada sejumlah 2,484 pesawat yang mendarat di KLIA di sini.

Bercakap kepada media selepas meninjau proses imbasan haba susulan berlakunya wabak coronavirus di Wuhan, China di KLIA hari ini, Lee berkata proses pemantauan ketat dilakukan selepas pihak berkuasa kesihatan China mengesahkan risiko penularan wabak tersebut yang kini boleh tersebar dari manusia ke manusia.

“Kami telah mengambil langkah mempertingkatkan kesiapsiagaan saringan di semua pintu masuk negara dan sehingga kini tiada kes sebegitu dikesan menular di negara ini,” katanya.

Lee berkata semua yang memasuki negara ini akan melalui proses imbasan terma dan sekiranya tidak sihat atau demam mereka akan diasingkan serta ditempatkan di Pusat Kuarantin Kesihatan KLIA sebelum di bawa ke Hospital Sungai Buloh untuk tindakan lanjut.

Individu yang baru kembali dari China atau dalam tempoh 14 hari mengalami demam, selesema atau radang paru-paru dinasihatkan melakukan pemeriksaan lanjut dan pegawai kesihatan telah diarahkan supaya peka dan mengambil tindakan sewajarnya bagi menangani situasi itu, katanya.

Susulan penularan wabak itu, Ketua Pengarah Kesihatan Datuk Dr Noor Hisham Abdullah dilaporkan berkata pasukan bertindak Malaysia yang ditempatkan di semua pintu masuk antarabangsa dan kemudahan kesihatan KLIA kini berada dalam keadaan berjaga-jaga dengan alat imbasan haba dan pusat kuarantin kesihatan di terminal itu kini diletakkan pada pemantauan tahap tertinggi.

Media antarabangsa melaporkan 217 kes baharu berhubung coronavirus dikesan setakat ini dengan empat kematian dilaporkan. — BERNAMA


8,843 MAJIKAN BAHARU MENDAFTAR DENGAN PERKESO DALAM TEMPOH PEMUTIHAN

SHAH ALAM: Seramai 8,843 majikan baharu tampil membuat pendaftaran sepanjang tempoh pemutihan selama sebulan dilaksanakan oleh Pertubuhan Keselamatan Sosial (Perkeso) yang berakhir pada 31 Mei lepas.

Ketua Pegawai Eksekutif Perkeso Datuk Seri Dr Mohammed Azman Aziz Mohammed berkata ia merupakan peningkatan memberangsangkan iaitu lebih 14 peratus berbanding 7,709 majikan baharu yang mendaftar pada April 2022.

“Saya meminta semua majikan yang masih belum mendaftar agar tampil kerana kami masih menerima pendaftaran di pejabat Perkeso di seluruh negara dan tindakan tidak akan diambil,” katanya kepada pemberita selepas Op Kesan di sekitar Sesyen 15 di sini hari ini.

Terdahulu Mohammed Azman melancarkan Op Kesan Peringkat Kebangsaan di Pusat Konvensyen Shah Alam (SACC).

Beliau berkata berdasarkan Akta Keselamatan Sosial Pekerja 1969 (Akta 4) dan Akta Sistem Insurans Pekerjaan 2017 (Akta 800) semua majikan yang menggajikan sekurang-kurangnya seorang pekerja tanpa mengira had gaji, wajib mendaftar dengan agensi tersebut.

Katanya pihak majikan tidak sepatutnya melihat kewajipan itu sebagai bebanan kerana kadar caruman yang dikenakan hanya 1.75 peratus kepada majikan dan 0.5 peratus kepada pekerja.

“Jangan lihat ini sebagai satu bebanan, jika berlaku apa-apa kepada pekerja siapa yang hendak tanggung kehidupan dan keluarga mereka.

“Kalau ada caruman dengan Perkeso, insya-Allah dari segi perubatan, pemulihan, hilang upaya dan berlaku kematian, keluarga mereka akan terjamin,” katanya.

Dalam pada itu, beliau berkata setakat 11 pagi tadi sebanyak 1,258 majikan telah diperiksa di seluruh negara menerusi Op Kesan dan 220 kompaun telah dikeluarkan kerana tidak berdaftar dengan Perkeso.–AlHijrah Online


I-CITRA DIPERKENALKAN, MORATORIUM TANPA SYARAT SELAMA ENAM BULAN

KUALA LUMPUR: Kumpulan Wang Simpanan Pekerja (KWSP), memperkenalkan kemudahan pengeluaran baharu iaitu i-Citra.

Perdana Menteri Tan Sri Muhyiddin Yassin yang mengumumkan kemudahan itu berkata, menerusi i-Citra, seramai 12.6 juta ahli KWSP boleh membuat pengeluaran sehingga RM5,000 dengan kadar bayaran tetap RM1,000 sebulan untuk tempoh lima bulan, tertakluk kepada jumlah simpanan KWSP ahli.

“Pelaksanaan i-Citra dijangka dapat menyalurkan 30 bilion ringgit kepada rakyat untuk menampung keperluan harian.

“Ahli boleh mula memohon kemudahan pengeluaran KWSP di portal dalam talian i-Citra di icitra.kwsp.gov.my mulai 15 Julai 2021, dengan pembayaran pertama dijangka akan dikreditkan dalam akaun ahli pada bulan Ogos 2021,” katanya dalam Perutusan Khas Pakej Perlindungan Rakyat dan Pemulihan Ekonomi (PEMULIH) hari ini.

Dalam perutusan khas tersebut, Muhyiddin turut mengumumkan moratorium enam bulan akan diberikan kepada semua peminjam individu, sama ada dari golongan B40, M40 atau T20, dan usahawan mikro.

“Tiada lagi syarat seperti pengurangan pendapatan, tiada semakan sama ada anda telah hilang pekerjaan dan tiada lagi dokumentasi yang perlu dikemukakan untuk permohonan.

“Anda Cuma perlu memohon dan kelulusan akan diberikan secara automatik,” katanya.

Tambahnya moratorium bank juga diberikan kepada pengusaha perusahaan kecil dan sederhana (PKS) yang terjejas dan permohanan akan dibuka pada 7 Julai 2021. — AlHijrah Online


ISU KARTEL DAGING HARAM, DIBAHAS DALAM DEWAN NEGARA

KUALA LUMPUR: Dewan Negara hari ini membenarkan perbahasan bagi usul berkenaan isu kartel daging haram.

Yang Dipertua Dewan Negara, Tan Sri Dr Rais Yatim berkata usul itu akan dibahaskan mengikut Peraturan 17(1) dengan pihak pencadang dibenarkan untuk membahas tidak melebihi 30 minit dan pihak kerajaan untuk menjawab dalam tempoh yang sama.

Menurut beliau, bagi membolehkan perkara itu ditimbangkan oleh Majlis Mesyuarat, beliau sebagai Yang Dipertua Dewan Negara hendaklah berpuas hati bahawa perkara yang dibangkitkan itu memenuhi tiga syarat iaitu bahawa perkara itu tertentu, bagi kepentingan orang ramai dan berkehendak disegerakan.

“Saya telah meneliti perkara ini, pertamanya benar perkara ini perkara tertentu, kedua didapati kepentingan orang ramai memang wujud dan terlihat ia memerlukan tindakan segera dan pengawasan selain pemahaman orang ramai perlu diberi perhatian setimpal.

“Oleh itu saya membenarkan usul ini dibahaskan dan usul ini saya tempohkan sehingga jam 1 tengah hari ini atau mengikut kesesuaian majlis pada hari ini untuk menempatkan masa atau ruang bahasannya,” katanya pada persidangan Dewan Negara hari ini.

Terdahulu, Senator Asmak Husin mengutarakan usul isu kartel daging haram yang menggunakan logo halal Jabatan Kemajuan Islam Malaysia (JAKIM) secara salah dan berniat menipu mengikut Perkara 17 Peraturan-peraturan Majlis Mesyuarat Dewan Negara.

“Saya berpendapat usul ini melibatkan kepentingan orang ramai kerana ia merupakan sumber protein umat Islam yang merupakan majoriti rakyat Malaysia. Bagi masyarakat Islam, makanan halal, haram, shubhah boleh mempengaruhi ibadat, pembangunan fizikal dan keseluruhan amalan kehidupan manusia.

“Ia juga melibatkan nama baik kerajaan khususnya JAKIM sebagai pengeluar logo halal yang selama ini diyakini halal dan sucinya, bukan sahaja oleh rakyat Malaysia tetapi juga dikagumi oleh masyarakat antarabangsa,” katanya.

Tambah Asmak, rakyat juga semakin takut dan marah mengenai kes ini kerana sehingga telah tular beberapa jenama yang biasa digunakan rakyat dikatakan terlibat dalam kes ini.

Telah hampir sebulan siasatan dilakukan dan rakyat menuntut supaya kerajaan menyenaraikan jenama yang terlibat atau sekurang-kurangnya apa-apa laporan awal yang boleh melegakan rakyat.

Oleh itu, beliau menuntut jawapan daripada pihak Kementerian Perdagangan Dalam Negeri dan Hal Ehwal Pengguna (KPDNHEP) atau pihak yang berkepentingan demi membersihkan nama baik negara dan kepentingan umat Islam di negara ini.–AlHijrah Online / BERNAMA


PKPB: JOHOR BENAR SOLAT JUMAAT, AIDILFITRI, AKAD NIKAH BERSYARAT

JOHOR BAHRU: Kerajaan negeri Johor membenarkan solat Jumaat diadakan bermula 15 Mei ini.

Pengerusi Jawatankuasa Hal Ehwal Agama Islam Johor Tosrin Jarvanthi berkata selain itu, Sultan Johor Sultan Ibrahim Almarhum Sultan Iskandar juga berkenan membenarkan solat sunat Aidilfitri serta akad nikah diadakan.

Bagaimanapun pelaksanaan solat Jumaat, solat sunat Aidilfitri serta akad nikah tersebut mesti mematuhi syarat yang ditetapkan oleh Jabatan Agama Islam Negeri Johor (JAINJ) sepanjang penguatkuasaan Perintah Kawalan Pergerakan Bersyarat (PKPB), katanya pada sidang media di sini hari ini.

Tosrin berkata antara syarat itu ialah hanya 12 jemaah bagi solat Jumaat dan solat sunat Aidilfitri di sesebuah masjid yang merangkumi imam satu, imam dua, bilal, siak serta lapan individu lain yang ditentukan oleh jawatankuasa masjid.

“Pelaksanaan solat Jumaat dan solat sunat Aidilfitri ini akan dipantau oleh jawatankuasa dengan bantuan agensi keselamatan. Kalau ada pelanggaran, maka masjid tersebut tidak akan dibenar mengadakan solat Jumaat atau Aidilfitri,” katanya.

Bagi proses akad nikah pula, Tosrin berkata pelaksanaannya berkuat kuasa 17 Mei di pejabat kadi daerah.

Majlis hanya boleh dihadiri enam orang termasuk pengantin, wali dan saksi, katanya menambah seramai 872 pasangan dijangka mengambil peluang untuk melangsungkan perkahwinan masing-masing, iaitu mereka yang diberikan kebenaran oleh pejabat kadi sebelum Perintah Kawalan Pergerakan berkuat kuasa pada 18 Mac lepas. — BERNAMA


BALU MANGSA MAUT DILANGGAR PEMABUK TUNTUT PEMBELAAN

Oleh Hanisa Hasanuddin

BUKIT ANTARABANGSA: Balu kepada Allahyarham Mohamed Zaili Mohamed, lelaki yang maut dilanggar pemandu mabuk kini hilang tempat bergantung dan satu-satunya penyokong kuat dalam hidupnya.

Zahlawati Zahlan, 47, tidak menduga dengan sekelip mata dia menjadi ibu tunggal kepada empat anaknya selepas pemergian suami yang dirempuh pemandu mabuk di Lebuhraya Iskandar menuju ke ibu negara dua hari lalu.

Zahlawati berkata sebelum ini suaminya banyak membantu menguruskan perniagaannya, namun kini beliau perlu kuat untuk mencari wang bersendirian demi anak-anaknya.

“Suami saya (arwah) tidak bekerja. Kami hanya kerja sendiri sebagai katering dan hanya itu pendapatan kami sekeluarga tetapi semua sudah berubah selepas suami meninggal dunia.

“Saya perlu mencari kaedah terbaru mungkin mengupah seseorang untuk menjadi penghantar makanan bagi meneruskan kelangsungan saya dan anak-anak yang masih kecil”, katanya ketika ditemui AlHijrah Online di kediamannya di Apartment Rivedale, Bukit Antarabangsa tengah hari tadi.

Zahlawati memaklumkan beliau telah menfailkan saman untuk pelaku bagi menuntut hak pembelaan yang adil buat arwah suaminya.

“Sebelum ini, saya hanya lihat kes maut disebabkan oleh pemandu mabuk, namun kes diam selepas pesalah diikat jamin, tiada pembelaan.

“Jadi sekarang saya terpaksa mengambil peguam untuk menuntut hak pembelaan yang adil buat arwah,” katanya.

Dalam kejadian jam 1.30 pagi itu, mangsa disahkan meninggal dunia di lokasi kejadian akibat cedera parah di kepala.

Akibat rempuhan, mangsa tercampak ke bahu jalan dan motosikalnya diseret sejauh kira-kira dua kilometer. — AlHijrah Online


SPR GANTUNG PENGUNDIAN DI 11 PUSAT MENGUNDI PARLIMEN BARAM

KUALA LUMPUR: Proses pengundian di 11 pusat mengundi dalam Parlimen Baram, Sarawak bagi Pilihan Raya Umum ke-15 (PRU15) digantung ekoran keadaan cuaca yang tidak baik, kata Pengerusi Suruhanjaya Pilihan Raya Malaysia (SPR) Tan Sri Abdul Ghani Salleh.

Beliau dalam kenyataan hari ini berkata keadaan cuaca itu turut menghalang petugas untuk sampai ke tempat bertugas sama ada menerusi laluan udara, darat atau air.

Pusat mengundi dan tempat mengundi (saluran) terlibat adalah Sekolah Kebangsaan Long Naah bagi Saluran 1 dan 2; Sekolah Kebangsaan Long Luteng bagi Saluran 2; RH TK Matthew Belulok Lalo Kpg Lepo Gah (Saluran 1 dan 2) dan Sekolah Kebangsaan Long Sait (Saluran 2); Sekolah Kebangsaan Long Tungan (Saluran 1 dan 2).

Sekolah Kebangsaan Long Moh (Saluran 1 dan 2); Sekolah Kebangsaan Long Mekabar (Saluran 1); Sekolah Kebangsaan Long Jekitan (Saluran 1 dan 2); Sekolah Kebangsaan Long (Saluran 2); Sekolah Kebangsaan Lio Mato (Saluran 1 dan 2) serta Sekolah Kebangsaan Long Banga (Saluran 1 dan 2).

“Tarikh baharu pengundian bagi Pusat Mengundi dan Tempat Mengundi (Saluran) akan dimaklumkan kelak setelah keadaan selamat untuk petugas dan pengundi sampai ke pusat mengundi bagi menjalankan pengundian,” katanya.

SPR menetapkan hari ini sebagai hari pengundian bagi PRU15.

Semalam media melaporkan SPR akan membuat keputusan sama ada pengundian di Parlimen Baram diteruskan hari ini atau ditangguhkan selepas cuaca buruk menghalang petugas Pilihan Raya untuk ke 24 daripada 194 pusat mengundi di kawasan Parlimen itu.–AlHijrah Online


ePEMULA: E-TUNAI RM150 BAGI BELIA, PELAJAR IPT BOLEH DAFTAR MULAI 11 APRIL

KUALA LUMPUR: Golongan belia berusia 18 hingga 20 tahun dan pelajar sepenuh masa di institut pengajian tinggi (IPT) tempatan yang layak, boleh mendaftar untuk menerima RM150 dalam bentuk kredit e-tunai di bawah program ePemula, mulai esok.

Kementerian Kewangan (MOF) dalam kenyataan hari ini memaklumkan kredit e-tunai tersebut adalah melalui satu daripada empat penyedia perkhidmatan iaitu BigPay, GrabPay, ShopeePay dan Touch ‘n Go eWallet.

“Selain RM150 dalam bentuk kredit e-tunai daripada kerajaan, penyedia perkhidmatan e-tunai iaitu BigPay, GrabPay, ShopeePay dan Touch ‘n Go eWallet juga akan memberi insentif tambahan dalam bentuk cashback, baucar, mata terkumpul atau coins sepanjang tempoh program ini,” katanya.

Menurut kenyataan itu, tempoh pendaftaran dan tuntutan ePemula akan bermula esok hingga 1 Jun ini, manakala kredit ePemula serta manfaat padanan daripada penyedia perkhidmatan e-tunai tersebut boleh dibelanjakan sehingga 10 Jun 2022.

Menurut MOF, ePemula akan dilancarkan secara rasmi oleh Perdana Menteri Datuk Seri Ismail Sabri Yaakob pada 15 April.

Program ePemula terbuka kepada warganegara Malaysia yang mencapai umur 18 ke 20 tahun pada 2022 (lahir pada 2002 hingga 2004) atau pelajar sepenuh masa di peringkat diploma atau Sijil Kemahiran Malaysia Tahap 4 (SKM4) dan ke atas di IPT tempatan yang berdaftar, selain data belia akan disemak silang dengan IPT tempatan berdaftar dan pangkalan data kerajaan yang berkenaan.

Menurut MOF, kerajaan memperuntukkan RM300 juta bagi e-tunai bernilai RM150 di bawah program ePemula untuk belia 18 hingga 20 tahun dan pelajar sepenuh masa di IPT tempatan yang layak menerusi Belanjawan 2022.


PELAJAR IPT, SEKOLAH TERLIBAT PARTI LIAR DITAHAN

MELAKA: Seramai 18 individu termasuk pelajar sekolah menengah ditahan selepas dipercayai terlibat dalam sebuah parti liar dengan membawa bekalan ganja dan pil ekstasi, di sebuah rumah inap desa di Alai, dekat sini semalam.

Kejadian berlaku kira-kira jam 1.25 pagi yang melibatkan 14 lelaki dan empat perempuan berusia antara 15 hingga 24 tahun.

Ketua Jabatan Siasatan Jenayah Narkotik (JSJN) Melaka, Supt Zulkiflee Rashid berkata, serbuan dilakukan sepasukan pegawai dan anggota daripada Bahagian Siasatan Jenayah Narkotik Ibu Pejabat Polis (IPD) Daerah Melaka Tengah dan Balai Polis Kandang.

Hasil pemeriksaan mendapati dua lelaki memiliki satu bungkusan plastik lutsinar berisi bahan disyaki dadah jenis pil ekstasi seberat 0.45 gram dan satu ketulan mampat dipercayai ganja seberat 2.6 gram.

“Hasil serbuan dilakukan seramai 18 individu ditahan selepas dipercayai mengadakan parti liar dengan dua daripada mereka turut membawa pil ekstasi dan ganja.

“Antara yang ditahan adalah pelajar sekolah menengah dan penuntut institut pengajian tinggi (IPT),” katanya.

Mengulas lanjut, hasil saringan ujian air kencing mendapati 13 yang ditahan positif dadah jenis methamphetamine dan ganja.

Tambahnya, dua suspek yang memiliki dadah itu direman empat hari bagi membantu siasatan mengikut Seksyen 12 (3) Akta Dadah Berbahaya 1952 manakala mereka yang positif dadah akan disiasat mengikut Seksyen 15 (1) (A) akta sama.—AlHijrah Online


COVID-19: 11,079 KES DICATATKAN TERTINGGI DALAM SEJARAH

PUTRAJAYA: Jumlah kes positif COVID-19 harian bagi 13 Julai mencatatkan jumlah tertinggi sepanjang pandemik melanda di Malaysia, iaitu 11,079 kes.

Ketua Pengarah Kesihatan, Tan Sri Dr Noor Hisham Abdullah melaporkan menerusi Twitter beliau, Selangor sahaja mencatatkan jumlah sebanyak 5,263 kes manakala Kuala Lumpur 1,521 kes.

Sementara itu, Negeri Sembilan turut mencatatkan empat angka kes iaitu 1,033 kes.

Bagi negeri lain, Kedah merekodkan sebanyak 497 kes, Sarawak 472 kes, Johor 406 kes, Perak 329 kes, Melaka 323 kes dan Pahang 321 kes.

Bagi negeri Sabah, kes positif harian di negeri tersebut sebanyak 239 kes, diikuti dengan Pulau Pinang 234 kes, Kelantaan 211 kes, Terengganu 93 kes, Wilayah Persekutuan (WP) Putrajaya 77 kes, WP Labuan 60 kes dan Perlis 0 kes.

—AlHijrah Online


MH17: DUA WARGA RUSIA, SEORANG WARGA UKRAINE DIJATUHKAN HUKUMAN PENJARA SEUMUR HIDUP

KUALA LUMPUR: Mahkamah Daerah The Hague hari ini menjatuhkan hukuman penjara seumur hidup ke atas dua warga Rusia dan seorang warga Ukraine selepas mereka didapati bersalah atas pertuduhan menembak jatuh pesawat Malaysia Airlines MH17 pada 2014 serta menyebabkan kesemua 298 penumpang dan krunya terbunuh.

Mereka ialah dua warga Rusia iaitu Igor Girkin dan Sergei Dubinsky serta warga Ukraine, Leonid Kharchenko.

Hakim Hendrik Steenhuis yang membacakan ringkasan penghakiman turut memerintahkan ketiga-tiga lelaki itu membayar pampasan lebih 16 juta Euro kepada ahli keluarga mangsa.

Beliau berkata peluru berpandu Buk TELAR dibawa ke Ukraine atas inisiatif Dubinsky, selaku pegawai memerintah dalam Republik Rakyat Donetsk (DPR) dan merupakan pegawai memerintah dalam DPR.

“Beliau secara langsung bertanggungjawab mengatur dan mengarahkan pengangkutan Buk TELAR ke dan dari tapak pelancaran. Berhubung cara ia diangkut, tertuduh Kharchenko mempunyai peranan langsung dan aktif sebagai komander eksekutif, yang menyediakan dan mengatur penempatan Buk TELAR.

“Kharchenko juga memastikan Buk TELAR dikawal dan dilindungi di tapak pelancaran,” katanya.

Hakim itu seterusnya berkata peranan aktif yang dimainkan oleh tertuduh adalah penting apabila menembak peluru berpandu Buk, sehingga Dubinsky dan Kharchenko telah bekerja sama dan sebagai pelaku dengan kru Buk TELAR telah menembak jatuh pesawat MH17.

Beliau berkata Girkin merupakan pemimpin tertinggi tentera DPR dari segi operasi dan oleh itu memikul tanggungjawab (akhir) untuk penempatan sumber ketenteraan dalam dan DPR.

Beliau berkata pesawat MH17 yang ditembak jatuh menyebabkan kemusnahan teruk dan meragut nyawa 298 orang dengan memberikan kesan serius yang tidak dijangka kepada keluarga.

“Mahkamah menyifatkan sikap dan perilaku Kharchenko, Dubinskiy dan Girkin, yang hanya menjawab pertuduhan dari jauh, sebagai tidak menghormati dan menyakiti perasaan waris,” katanya.

“Menyebabkan Penerbangan MH17 terhempas dan kematian semua orang yang berada dalam pesawat itu adalah satu pertuduhan serius, akibatnya amat dahsyat dan sikap tertuduh begitu keji sehinggakan tempoh pemenjaraan yang terhad tidak akan mencukupi.

“Ketiga-tiga tertuduh dihukum penjara seumur hidup. Mahkamah memerintahkan agar mereka yang telah disabitkan dengan kesalahan ini ditahan,” katanya.

Hakim itu berkata sejumlah 306 tuntutan bagi pampasan telah ditaksir mengikut undang-undang Ukraine.

Beliau berkata pampasan bagi kerosakan moral termasuk dari segi emosi telah dibenarkan yang berjumlah lebih 16 juta euro.

Ketika membebaskan Oleg Pulatov, hakim itu berkata tidak ada keterangan mengenai pembabitan aktif di pihak Pulatov dalam menggerakkan Buk TELAR atau tugasan yang diberikan oleh Dubinskiy kepada Kharchenko.

“Pulatov diketahui tidak berada di sekitar tapak pelancaran atau ketika Buk TELAR menembak peluru berpandu itu.

“Juga tiada sebarang petunjuk bahawa beliau berkemungkinan mengubah apa-apa mengenai perkara ini. Justeru, beliau dibebaskan,” katanya.

Terdahulu, menyentuh mengenai keterangan yang dikemukakan, hakim itu berkata mahkamah tidak meragui sama sekali bahawa MH17 telah terkena sebutir peluru berpandu Buk yang ditembak dari padang di ladang itu.

“Ini jelas daripada gambar jejak asap di langit, kenyataan seorang saksi yang dilindungi, imej satelit, perbualan telefon yang dipintas dan data tiang penghantaran, gambar dan video mengenai seunit Buk TELAR sedang diangkut dan dipunggah serta penemuan serpihan dalam mayat seorang anggota kru, kekuda dan alur pesawat.

“Siasatan di Belanda dan luar negara tidak mendedahkan sebarang kesan pengubahan bukti,” katanya.

Prosiding jenayah terhadap keempat-empat lelaki bermula pada 9 Mac 2020. Bagaimanapun, tiada seorangpun yang hadir pada prosiding itu dan mahkamah memutuskan bahawa mereka dibicarakan secara ‘in absentia’ di bawah undang-undang Belanda.

Mereka berdepan pertuduhan menyebabkan pesawat itu terhempas sehingga mengorbankan semua penumpang serta kru MH17, yang boleh dihukum mengikut Perkara 168 Kanun Jenayah Belanda, dan bagi pertuduhan membunuh 298 orang yang berada dalam pesawat itu, kesemua tertuduh boleh dihukum mengikut Perkara 289 kanun sama.

Jika sabit kesalahan, mereka berdepan penjara seumur hidup atau 30 tahun tanpa parol atau peluang untuk dibebaskan lebih awal.

Dilaporkan bahawa MH17 telah ditembak jatuh oleh sebutir peluru berpandu BUK ketika terbang melewati kawasan dilanda konflik di timur Ukraine pada 17 Julai 2014.

Kesemua 298 penumpang serta kru dalam pesawat malang itu, yang terdiri daripada 43 rakyat Malaysia, 193 rakyat Belanda dan 27 rakyat Australia, telah terkorban. –AlHijrah Online


17 MAUT DALAM NAHAS PESAWAT TENTERA

MANILA: Sekurang-kurangnya 17 maut dan 40 cedera selepas sebuah pesawat tentera Filipina jenis Lockheed C-130 terhempas ketika cuba mendarat di Patikul, wilayah Sulu, selatan Filipina.

Menteri Pertahanan Filipina, Delfin Lorenzana dalam satu kenyataan memaklumkan pesawat tersebut dinaiki 92 penumpang.

Jurucakap tentera Filipina memaklumkan tiada petunjuk pesawat tersebut diserang, namun siasatan kemalangan belum dimulakan kerana fokus ketika ini tertumpu kepada usaha menyelamat dan rawatan.

“Pasukan keselamatan telah berada di lokasi kejadian dan kami berharap lebih ramai mangsa terselamat,” katanya.

Dilaporkan kebanyakkan penumpang adalah pelajar yang telah tamat latihan asas ketenteraan dan sedang dikerahkan ke pulau yang bergolak tersebut untuk memerangi ancaman pengganas. – AlHijrah Online


Paderi Malaysia tak setuju salib besar, syukur Kristian Malaysia tak ditindas seperti China

Penasihat Association of NextGen Christian of Malaysia (ANCOM), Jason Leong dalam program ‘Sila Duduk Jangan Lari’ TV Alhijrah menyatakan lambang salib besar yang dibuat di Pulau Pinang adalah ‘tidak perlu’.

“Di Malaysia, kita memang tahu apa sensitiviti bangsa dan kaum yang lain, kami peka, dan kami tidak akan membuat perkara sedemikian.

“Perlukah saya membuat salib sedemikian besar? Kalau tak perlu dan tak membantu iman saya menjadi lebih teguh, maka tidak perlulah,” jelas Jason.

Dalam program selama satu jam itu, beliau juga mengatakan bahawa lambang salib sememangnya lambang syiar dalam agama Kristian. Namun saiz lambang tersebut tidak langsung berkait rapat dengan tahap keimanan seorang Kristian, dan tiada keperluan menghasilkan lambang salib berskala besar.

Pandangan wakil Kristian tersebut disambut baik oleh Mantan Imam Masjid Negara, Datuk Rashidy Jamil al-Rashid.

“Saya merasa gembira dan terharu apabila mendengar daripada penganut Kristian sendiri yang merasa tidak sesuai salib sebesar itu dibuat pada bukan premis ibadat,” katanya Rashidy.

Rashidy juga menjelaskan bahawa isu penentangan majoriti umat Islam terhadap salib besar yang dipamer pada bangunan di Pulau Pinang, bukanlah kerana ‘salibfobia’, tetapi kerana dilihat usaha penegakan lambang syiar agama Kristian yang berkemungkinan mencetuskan ketegangan agama dan kaum.

Beliau mengaitkan tindakan ini sama hampir sama seperti penegasan Kristian menggunakan kalimah Allah beberapa tahun sebelum ini.

Apabila ditanya tentang insiden mengedar Bible kepada pelajar sekolah di Pulau Pinang, Jason menjelaskan bahawa tindakan tersebut dilakukan oleh orang luar.

“Ia (pengedaran Bible) dilakukan orang luar negeri, bukan oleh gereja Malaysia.

“Ramai orang Kristian dari luar negeri, kadang-kadang nampak budak-budak Mat Saleh, mereka datang sini cuba membuat usaha pengembangan Kristian.

“Mereka tak sedari bahawa tindakan mereka melanggar undang-undang,” jelas Jason.

Jason turut menegaskan bahawa penyebaran agama lain kepada umat Islam adalah dilarang menurut undang-undang di Malaysia.

Beliau juga mendedahkan bahawa pentadbiran agama Kristian di Malaysia adalah tidak seragam.

“Masalahnya terlalu banyak gereja dan bukan semua gereja di bawah suatu  payung (persatuan).

“Banyak gereja bebas. Sukar menjejak siapa yang membuat perbuatan tertentu.

“Malah ada gereja yang terdiri daripada keseluruhan orang asing. Mereka beroperasi tanpa kebenaran tanpa pengetahuan,” dedah Jason.

Beliau mencadangkan pihak imigresen untuk memantau kemasukan paderi-paderi Kristian, walaupun menyedari bahawa usaha itu sukar kerana ramai yang masuk ke dalam negara atas tujuan bercuti.

Jason Leong juga menyatakan harapan agar semua pihak dapat bekerjasama mengekalkan keamanan agar tidak terjadi seperti di negara lain, khususnya China.

“Untuk komuniti Kristian juga tidak terdapat penindasan seperti mana di China, salib dikeluarkan, dibakar, gereja diruntuhkan.

Di Malaysia kita harus bersyukur dan hargai.” kata Jason.